Maksud Nama 10 Malaikat Dalam Islam

Dalam Kamus Dewan Edisi Keempat, “etimologi” ditakrifkan sebagai “cabang ilmu linguistik yang mengkaji asal usul dan perkembangan sesuatu kata” manakala perkataan “malaikat” membawa maksud “sejenis makhluk yang diciptakan Allah daripada cahaya”.

Untuk pengetahuan semua, jumlah sebenar Malaikat ciptaan Allah SWT tidak terkira banyaknya. Sepuluh (10) daripadanya wajib diketahui oleh para penganut agama Islam. Keimanan Kepada Malaikat adalah tertakluk dalam Enam Rukun Iman.

ASAL-USUL NAMA MALAIKAT

Jibril adalah salah satu Malaikat yang wajib diketahui oleh penganut agama Islam. Malaikat berkenaan berperanan sebagai penyampai wahyu kepada para Nabi dan Rasul dari Nabi Adam AS sehinggalah Nabi Muhammad SAW. Nama tersebut berasal daripada Bahasa Hebrew iaitu “gavri’él (גבריאל)” yang membawa maksud “wira saya adalah Tuhan”.

Mikail adalah salah satu Malaikat yang wajib diketahui oleh penganut agama Islam. Malaikat berkenaan berperanan sebagai pembawa rezeki serta penurun hujan. Nama tersebut berasal daripada Bahasa Hebrew iaitu “mikha’el (מיכאל)” yang membawa maksud “siapa yang menyerupai Tuhan”.

Israfil adalah salah satu Malaikat yang wajib diketahui oleh penganut agama Islam. Malaikat berkenaan berperanan sebagai peniup Sangkakala yang menandakan kedatangan Hari Kiamat dan Hari Kebangkitan. Nama tersebut berasal daripada Bahasa Arab iaitu “ʾisrāfiyl (إِسْـرَافِـيْـل)” yang membawa maksud “yang membakar”.

Izrael adalah salah satu Malaikat yang wajib diketahui oleh penganut agama Islam. Malaikat berkenaan berperanan sebagai pencabut nyawa makhluk. Nama tersebut berasal daripada Bahasa Arab iaitu “ʾʿázarʾēl (עֲזַרְאֵל)” yang membawa maksud “menolong Tuhan”.

Raqib adalah salah satu Malaikat yang wajib diketahui oleh penganut agama Islam. Malaikat berperanan berperanan sebagai penulis sebahagian besar amalan kebaikan yang dilakukan manusia. Nama tersebut berasal daripada kata dasar Arab iaitu “r-q-b (رقب)” yang membawa maksud “memantau”.

Atid adalah salah satu Malaikat yang wajib diketahui oleh penganut agama Islam. Malaikat berperanan berperanan sebagai penulis segala amalan keburukan yang dilakukan secara sengaja oleh manusia. Nama tersebut berasal daripada Bahasa Arab iaitu “atid (عتيد)” yang membawa maksud “yang sentiasa menyertai tanpa ketidakhadiran”.

Munkar adalah salah satu Malaikat yang wajib diketahui oleh penganut agama Islam. Malaikat berperanan berperanan sebagai penyoal soalan kepada manusia di alam kubur. Nama tersebut berasal daripada kata dasar Arab iaitu “nkr (نكر)” yang membawa maksud “penyangkalan”.

Nakir adalah salah satu Malaikat yang wajib diketahui oleh penganut agama Islam. Malaikat berperanan berperanan sebagai pemukul manusia yang gagal menjawab soalan dengan betul di alam kubur. Nama tersebut berasal daripada kata dasar Arab iaitu “nkr (نكر)” yang membawa maksud “penyangkalan”.

Malik adalah salah satu Malaikat yang wajib diketahui oleh penganut agama Islam. Malaikat berperanan berperanan sebagai penjaga neraka Allah yang tidak akan pernah mengenal senyum. Nama tersebut berasal daripada Bahasa Arab iaitu “malaka (ملك)” yang membawa maksud “yang memiliki”.

Ridwan adalah salah satu Malaikat yang wajib diketahui oleh penganut agama Islam. Malaikat berperanan berperanan sebagai penjaga syurga Allah yang akan menyambut ahli syurga dengan mesra dan sejahtera. Nama tersebut berasal daripada Bahasa Arab iaitu “raḍiya (رضي)” yang membawa maksud “yang memuaskan”.

PENUTUP

Kesimpulannya, itulah asal-usul nama sepuluh (10) Malaikat yang wajib diketahui oleh umat Islam. Pada hakikatnya, setiap malaikat mempunyai tugasannya yang tersendiri seperti mana yang diperintahkan oleh Allah SWT.

Penulis mengakhiri artikel ini dengan ayat “Seandainya para malaikat diinstruksikan untuk sujud, nescaya mereka semua akan mentaati-Nya hatta ke Hari Kiamat”.

RUJUKAN:

Dewan Bahasa Dan Pustaka: Etimologi. Dicapai pada 25hb April 2020 dari http://prpm.dbp.gov.my/cari1?keyword=etimologi

Dewan Bahasa Dan Pustaka: Malaikat. Dicapai pada 25hb April 2020 dari http://prpm.dbp.gov.my/cari1?keyword=malaikat

Mengenal Malaikat. Dicapai pada 25hb April 2020 dari https://kalam-insani.livejournal.com/74258.html

10 Nama-Nama Malaikat yang Wajib Diketahui Beserta Tugasnya. Dicapai pada 25hb April 2020 dari https://www.google.com/amp/s/muffingraphics.com/nama-nama-malaikat/amp/

Ternyata Roqib dan Atid bukan nama Malaikat. Dicapai pada 25hb April 2020 dari https://konsultasisyariah.com/30234-ternyata-roqib-dan-atid-bukan-nama-malaikat.html


Sejarah Kerajaan Ryukyu

Sepanjang berlalunya sejarah negara-negara Asia, antara tempat yang paling menggamit perhatian kebanyakan masyarakat dunia adalah Jepun.

Kepulauan Jepun sejak sekian lama menjadi tempat berdirinya banyak kerajaan dan keshogunan, yang mana kesemuanya ini muncul lantaran geografi negara kepulauan itu sendiri.

Namun, terdapat sebuah pulau di Jepun yang benar-benar unik – begitu unik hinggakan untuk tempoh masa yang cukup lama, para penghuni pulau tersebut sama sekali tidak dianggap sebagai orang Jepun!

Pulau yang dimaksudkan ini adalah Pulau Okinawa, dan rangkaian pulau yang terdapat di sekelilingnya pula disebut secara kolektif sebagai Kepulauan Ryukyu.

Walaupun sering dikesampingkan dan dicampur-adukkan ke dalam sejarah keseluruhan Jepun, pulau-pulau kecil ini pada hakikatnya memiliki kisah unik yang tersendiri. Dan kisah tersebut secara utamanya berkisar pada Kerajaan Ryukyu.

Kisah sejarahnya ini cukup mengujakan, memerihalkan kemunculan sebuah negara pulau; sebuah kerajaan yang muncul dari lautan luas dan mencipta tempatnya yang tersendiri dalam perdagangan maritim Asia Timur.

Dalam artikel kali ini, mari kita terokai beberapa helai lembaran sejarah yang sejak sekian lama sering dikesampingkan. Lembaran sejarah tentang masyarakat Okinawa dan Kerajaan Ryukyu.

ASAL-USUL KERAJAAN RYUKYU

Kepulauan Ryukyu adalah sebuah rantaian pulau yang terbentang dari wilayah Jepun Selatan di Kyushu hingga ke Taiwan.

Entah bagaimana dan mengapa, keadaan kepulauan ini yang terpencil, kecil dan berselerakan tidak pernah menerima tumpuan jiran-jiran terdekat mereka dalam sejarah awal mereka.

Penghuni-penghuni terawal kepulauan ini dipercayai sebagai keluarga rapat masyarakat Neolitik Jepun dan mereka adalah penghuni dari Taiwan dan Jepun. Justeru dalam bentuknya yang terawal, masyarakat asli di Kepulauan Ryukyu adalah kacukan kedua-duanya.

Namun, perkaitan secara umum terhenti di situ. Keadaannya yang terpencil dan tidak signifikan pada era-era awalnya membuatkan masyarakat asli di Kepulauan Ryukyu membangun dalam sebuah identiti yang tersendiri dan unik.

Hal ini turut membawa kepada perkembangan beberapa buah bahasa yang saling terkait rapat, dengan Bahasa Okinawa menjadi bahasa pertuturan yang paling meluas. Bahasa-bahasa ini adalah sebahagian daripada keluarga Bahasa Japonik, bersama dengan Bahasa Jepun.

Kepulauan ini secara kasarnya terdiri daripada 140 buah pulau yang berselerakan. Kebanyakannya agak kurang sesuai untuk didiami. Pulaunya yang terkecil pula hanya terbentuk daripada batu-batu karang. Kurang separuh daripada angka itu dihuni oleh manusia.

Pulau yang terbesar dalam kepulauan tersebut sekaligus menjadi pusat kepada sejarah Ryukyu adalah Pulau Okinawa.

Dengan ukuran saiznya sekitar 100 km (62.14 batu) panjang dan 11 km (6.84 batu) lebar, pulau ini pada hakikatnya tidaklah besar mana. Namun begitu, saiznya itu sudah memadai untuk pulau tersebut mengecapi pembangunan terutama pada era-era kritikal.

Bentuk bumi kepulauan ini yang berhutan kecil, berpasir dan berbatu sememangnya tidak sesuai untuk aktiviti pertanian.

Namun, kekuatan ekonominya terletak pada aspek-aspek lain, iaitu kepelbagaian flora dan fauna seperti rusa, babi hutan dan pelbagai spesis ikan. Kedudukannya yang strategik turut menggalakkan penglibatannya dalam perdagangan maritim.

Ryukyu hanya mendapat perhatian wilayah-wilayah jirannya pada kurun ke-7 Masehi dan masa-masa terkemudian. Jiran-jiran yang dimaksudkan ini tidak lain adalah China dan Jepun, dua buah negara yang kelak memainkan peranan besar dalam perjalanan sejarah Kepulauan Ryukyu.

Walaupun masyarakat asli kepulauan itu sejak sekian lama terkait rapat dengan masyarakat Jepun, hubungan awal mereka dengan dunia luar pada hakikatnya lebih banyak tertumpu pada masyarakat China.

Dari kacamata masyarakat Jepun tanah besar, Kepulauan Ryukyu dianggap sebagai sebuah rantau sempadan yang kelam atau disebut sebagai nanto yang membawa maksud Kepulauan Selatan.

Bagi masyarakat China, dengan matlamat ingin melebarkan pengaruh, Kepulauan Ryukyu dipandang dengan minat yang lebih besar. Dalam catatan-catatan pertahunan mereka, Kepulauan Ryukyu buat kali pertamanya disebutkan secara rasmi pada tahun 605M, di era pemerintahan Dinasti Sui.

Sekitar waktu itu, perutusan-perutusan China dihantar ke kepulauan tersebut sebagai usaha untuk meny3rapnya masuk ke dalam autoriti China.

Namun, perhubungan ini tidak berjalan dengan lancar lantaran kedua-dua belah pihak tidak dapat berkomunikasi atas faktor perbezaan bahasa.

Lantaran itu, perhubungan yang cuba dijalinkan akhirnya berubah menjadi sebuah persengk3taan. Pihak China malah bertindak menj4rah kepulauan tersebut dan mencvlik 1000 orang tawanan untuk dibawa pulang ke tanah besar.

Sementara itu bagi masyarakat Jepun, perhubungan signifikan pertama dengan Kepulauan Ryukyu direkodkan pada tahun 698M dalam Shoku Nihongi (Hikayat-Hikayat Jepun).

Dalam catatan tersebut, dinyatakan bahawa seorang perutusan diraja yang bernama Fumi no Imiki dihantar bersama beberapa orang pengiring dalam sebuah misi diplomatik yang bertujuan untuk melebarkan pengaruh Jepun ke atas Kepulauan Selatan.

Misi ini meraih keberhasilan lantaran perutusan dari beberapa buah pulau seperti Amami, Yakushima, Tanejima dan Tokunoshima menghantar hadiah dan ufti ke Makam Suci Agung untuk Dewi Matahari di Ise.

Namun, pulau-pulau lain dalam Kepulauan Ryukyu tidak dapat ditvndukkan semudah itu. Sebahagian besarnya menolak pemerintahan Jepun.

Pulau-pulau ini dihuni oleh sejumlah puak dan diperintah oleh para pembesar dengan tumpuan yang lebih diletakkan pada kaum wanita.

Walau bagaimanapun, seiring peredaran waktu, budaya Jepun secara bertahap tetapi pasti berjaya menembusi Kepulauan Selatan ini dan meninggalkan kesan yang bukan kecil.

Hal ini digalakkan lagi menerusi polisi Jepun yang sering menghantar pegawai, kehormat dan rakyat yang dibvang negeri ke kepulauan tersebut. Dengan demikian, berlaku percampuran dan kacukan secara bertahap dalam kalangan masyarakat Yamato (Jepun) dan penghuni-penghuni asli Kepulauan Ryukyu.

DINASTI-DINASTI AWAL OKINAWA

Kepulauan Ryukyu, dengan Okinawa sebagai pusatnya, mengalami pertumbuhan lantaran kepulauan ini terletak di laluan perdagangan maritim yang penting iaitu merangkumi tanah besar China, Semenanjung Korea, Taiwan, Jepun dan Malaysia.

Dalam sebuah antologi berjudul Chuzan Seikan (bermaksud Cermin Chuzan) yang ditulis pada tahun 1650, disebutkan bahawa raja pertama Okinawa adalah Tenson. Pada awal milenium pertama Masehi, Tenson menubuhkan sebuah dinasti yang berupaya memerintah para pembesar dan puak-puak di Okinawa.

Pulau-pulau lain dalam Kepulauan Ryukyu diperintah oleh beberapa orang penguasa bawahan yang setiap seorang memerintah sebuah pulau. Lebih kurang sekurun setengah kemudian, suatu peristiwa besar yang menamatkan Dinasti Tenson direkodkan.

Peristiwa ini melibatkan seorang samurai Jepun yang terbuang, bernama Minamoto na Tamemoto. Beliau yang tiba di Okinawa pada tahun 1166 Masehi menghuni Urasoe. Beliau mempunyai seorang anak yang bernama Shuten. Setelah beberapa tempoh berlalu, beliau pun pulang ke Jepun dengan meninggalkan anaknya yang masih muda itu di Urasoe.

Anak muda yang hanya berusia 15 tahun ini kemudiannya menjadi salah seorang pemerintah kecil di Okinawa, atau disebut sebagai anji.

Beliau kemudiannya memainkan peranan penting dalam pembangunan pulau tersebut. Kebanyakan raja kecil di Okinawa pada waktu itu sedang member0ntak menentang pemerintah ke-24 Dinasti Tenson.

Pember0ntakan ini memuncak dengan pembunuhan pemerintah tersebut. Pembvnuhnya yang bernama Riyu mengambil-alih tampuk pemerintahan. Namun, beliau dengan pantas dit3waskan oleh raja-raja kecil lain yang dipimpin oleh Shuten.

Shuten kemudiannya memerintah Okinawa selama 51 tahun. Di bawah pemerintahan beliau, pulau ini mengalami pembangunan pesat dan banyak kejayaan politik serta ekonomi dicapai. Raja ini mangkat pada tahun 1237M dan digantikan oleh puteranya yang bernama Shumba-Junki.

Walaupun memerintah hanya selama satu dekad, Shumba-Junki juga berjaya melakukan sejumlah pembangunan yang signifikan.

Antaranya memperkenalkan sistem tulisan Jepun dan membina sejumlah istana. Istana-istana yang disebut sebagai gusuku ini adalah ciri ikonik budaya Okinawa dan mempunyai tembok-tembok batu tinggi yang mengelilingi istana yang berciri seni bina Jepun tradisional.

Pada masa inilah dipercayai bahawa Istana Shuri yang ikonik itu dibangunkan. Istana ini hampir mvsnah semasa Pert3mpuran Okinawa dan kemudian dibina semula. Malangnya, pada 31 Oktober 2019, sebahagian besar bangunan ini hangvs terb4kar.

Zaman pemerintahan putera Shumba-Junki yang bernama Gihon menyaksikan banyak benc4na alam berlaku. Okinawa mengalami kemarau dan taufan yang berpanjangan. Hal ini mengakibatkan tanaman gagal dituai berulang kali.

Kemiskinan dan kebuluran melanda seluruh pulau dan mengakibatkan penularan penyakit. Hampir separuh populasi Pulau Okinawa terk0rban.

Sebagai bertindak balas terhadap era yang tidak stabil ini, Gihon menamakan (mungkin atas desakan) seorang pembesar muda ulung yang bernama Eiso sebagai pemangkunya. Hanya enam tahun kemudian, Eiso ditabalkan sebagai raja apabila Gihon turun takhta.

Pada era pemerintahannya, kestabilan dan kekayaan berjaya dikecapi semula. Pengaruh kekuasaan Eison tersebar hingga ke pulau-pulau berhampiran, seperti Iheya, Kerama, Kume dan Amami Oshima. Kesemua pulau ini menghantar ufti dan cukai kepadanya.

Pada tahun 1292, Eiso menerima sepucuk surat daripada pemimpin Monggol, Kublai Khan yang menuntut agar Okinawa tunduk kepada kekuasaannya dan membantu Monggol dalam s3rangan ke atas Jepun.

Eiso enggan tunduk kepada Monggol dan enggan menerima utusan mereka semasa Monggol sekali lagi membuat tuntutan yang sama empat tahun kemudian.

Pada tahun 1299, Eiso mangkat dan dinastinya diteruskan oleh putera dan cucunya. Namun mereka memerintah tanpa berlaku sebarang hal yang signifikan. Pada zaman cicitnya yang bernama Tamagusuku, barulah Okinawa memasuki sebuah era baru.

ZAMAN TIGA GUNUNG

Pulau Okinawa kemudiannya memasuki sebuah era genting dalam sejarahnya. Era ini diperkenalkan kepada kita sebagai Era Tiga Kerajaan Ryukyu (1322-1429). Dalam sejarah Okinawa sendiri, ia dikenali sebagai era Tiga Gunung.

Kesemua nama ini merujuk kepada penubuhan tiga buah wilayah terpisah di Okinawa, yang secara efektif menyatukan kesemua raja-raja kecil (atau pembesar) yang sebelum ini berselerakan ke bawah tiga ‘kerajaan’. Kerajaan-kerajaan ini adalah Hokuzan (Gunung Utara), Chuzan (Gunung Tengah) dan Nanzan (Gunung Selatan).

Hokuzan yang mendominasi bahagian utara pulau ini adalah kerajaan terbesar sekaligus kekuatan ketenteraannya juga adalah yang paling ampuh.

Kerajaan pertengahan, iaitu Chuzan sedikit kecil namun lebih kaya lantaran ia mengawal pelabuhan-pelabuhan penting. Nanzan pula walaupun merupakan kerajaan yang paling kecil, ia memegang kepentingan yang tersendiri apabila menjadi pusat kebudayaan dan pendidikan.

Ketiga-tiga kerajaan ini saling berseteru dan menghantar perutusan secara terpisah kepada istana China dengan harapan dapat meraih sokongan dalam rangka menjadi kuasa yang mengungguli dua kerajaan yang lain.

Era tiga kerajaan ini memuncak apabila raja Chuzan, Hashi, menggvlingkan pendahulunya dan kemudian menyerang Kerajaan Utara, Hokuzan. Hashi berjaya menaklvk Hokuzan pada tahun 1416 dan kemudian menguasai Nanzan pada tahun 1429 sekaligus menyatukan Pulau Okinawa.

Menerusi pengaruh yang besar daripada China, Hoshi menerima nama keluarga, iaitu Sho. Lantaran itu, beliau dikenali sebagai Sho Hashi dan dinasti yang ditubuhkannya pula dinamakan sebagai Dinasti Sho.

Kerajaan Ryukyu ini mula berkuasa pada tahun 1429 sehingga 1879 dan kemudian secara bertahap melebarkan penguasaannya ke atas seluruh kepulauan tersebut. Dinasti ini juga secara bertahap meningkatkan ekonomi dan memperteguhkan hubungan dengan China.

Zaman tersebut dianggap sebagai Zaman Keemasan Ryukyu dan ianya berlaku pada era pemerintahan Sho Shin, iaitu 1478-1526. Pada era ini, Kerajaan Ryukyu menjadi kuasa yang mendominasi perdagangan maritim di Asia Timur.

Secara kasarnya, kerajaan ini mengecapi zaman keemasan selama 150 tahun. Namun secara bertahap tetapi pasti, kerajaan ini mula mengalami ketvmbangan pada lewat 1500an lantaran hubungannya dengan China semakin lama semakin terjejas di samping anc4man daripada lanun-lanun Jepun pula semakin berleluasa.

Lantaran menyedari keadaan ini, Keshogunan Tokugawa di Jepun pun menghantar puak Shimazu dari kawasan kekuasaan Satsuma untuk menundvkkan Kerajaan Ryukyu. S3rangan yang ampuh ini dilakukan pada tahun 1608. Pencer0bohan tersebut berlangsung pantas tetapi dahsyat.

Kerajaan Ryukyu pun tvmbang lalu menjadi negara bawahan dan kekal dalam status tersebut sehingga tahun 1897 apabila dia serap masuk ke dalam negara Jepun untuk membentuk Wilayah Okinawa.

HARI-HARI TERAKHIR KERAJAAN RYUKYU

Walaupun kebanyakan sejarahnya dipayungi oleh sejarah Jepun, Okinawa dan Kepulauan Ryukyu sebenarnya memiliki sejarah sendiri yang cukup mengasyikkan.

Sebagai sebuah kerajaan yang memiliki identiti tersendiri dan diapit oleh dua buah negara yang berkuasa, Okinawa tetap jua berupaya mencipta ruang dan nama yang tersendiri dengan penuh kemegahan dan penentangan.

Namun, Okinawa sentiasa dibayangi oleh jiran-jirannya yang merupakan kuasa besar. Walaupun Jepun meninggalkan pengaruh pada Okinawa sejak mula dan rakyatnya pula sering dibvang negeri ke sana sekaligus berkahwin kacuk dengan penduduk tempatan, China agak awal mendominasi hal-ehwal dalaman dan sosial Okinawa hinggakan Dinasti Sho mengamalkan model dinasti warisan dari China.

Namun sesudah itu, kepulauan ini menyerap identiti Jepun sepenuhnya apabila Keshogunan Jepun mula menapakkan kaki ke sana.

Walaupun begitu, pada hari ini, sejarah Kerajaan Ryukyu dan Okinawa tetap tidak dilupakan. Masyarakat asli Okinawa masih berpegang teguh pada identiti mereka dan sering menonjol serta membezakan diri dengan masyarakat Jepun-Yamato.

Dan sememangnya itulah legasi daripada sejarah mereka yang unik. Warisan yang diperturunkan daripada episod demi episod pergelutan dalaman, pembangunan wilayah-wilayah kecil dan perdagangan maritim yang mapan.

TERJEMAHAN:
Aleksa Vuckovic. (11 November 2019). Ryukyu Kingdom: Castles, Customs, and China and Japan’s Rivalry. Ancient Origins.
https://www.ancient-origins.net/ancient-places-asia/ryukyu-kingdom-0012844


Kepupusan Dinosaur Memusnahkan Habis Tumbuh-Tumbuhan

Terkenang zaman sekolah dulu, cikgu cakap ular memang menakutkan. Tetapi kalau ular pupus, buruk padahnya. Tikus akan bermaharajalela sampai rosak habis segala tanaman. Kalau letak minda dewasa pada kenangan kanak-kanak ini, macam-macam kita boleh bayangkan: krisis makanan, penularan penyakit dan keruntuhan politik. Bayangkan jasa ular pada ekosistem yang dipanggil rantaian makanan. Logiknya jelas: sumber sekunder hilang; sumber primer naik berganda dan memberi tekanan pada sumber pengeluar.

Sekarang bayangkan situasi jika burung, kucing dan ular (pemangsa tikus) semua lenyap sekelip mata. Itulah keadaan sebenar pada zaman dinosaur – apabila batu angkasa menimpa bumi 65 juta tahun yang lalu. Kepupusan haiwan-haiwan gergasi ini memberi impak pada alam sekitar. Dan impaknya begitu ketara sampai evolusi tumbuh-tumbuhan terganggu habis.

Memahami Isu Evolusi

Bab evolusi tiada kena mengena dengan andaian orang ramai terhadap Charles Darwin. Umumnya, Teori Darwin tidak pernah cakap manusia berevolusi daripada beruk. Penjelasan mudah: setiap spesis mewarisi sesuatu benda baharu daripada generasi terdahulu untuk kekal hidup (survive). Jadi kita wajib bersetuju 65 juta tahun yang lalu, pokok-pokok perlu “kekal hidup” mengharungi bala besar angkara batu angkasa.

Pokok zaman dinosaur apa yang masih hidup sampai sekarang? Banyak tetapi macam yang diceritakan, semuanya berevolusi sampai jadi “spesis baharu”. Ambil contoh pokok siakas (cycads).

Dinosaur cukup suka makan pokok siakas. Buktinya ada pada fosil yang mengandungi bahan radiasi pokok siakas. Walau bagaimanapun, bahan radiasi itu sendiri didapati cukup berbeza untuk dibandingkan dengan bahan radiasi pokok siakas sekarang. Dalam bahasa mudah, pokok siakas sudah berubah begitu ketara sampai ibaratkan spesis baharu berbanding spesis terdahulu (Royal Botanic Garden, 2011).

Perkara sama berlaku pada keluarga palma (palm family) yang terdiri daripada pokok kelapa, pokok kelapa sawit, pokok kurma, pokok pinang dan sebagainya. Saintis-saintis daripada Universiti Liepzig mengkaji genetik keluarga palma dan mendapati perubahan begitu ketara, sama seperti perubahan siakas (German Center for Integrative Biodiversity Research, 2022). Faham begini: keluarga pinang dulu mempunyai buah lebih besar, siap berduri lagi sepanjang pohon daripada akar sampai pucuk. Bayangkan pokok kelapa dikacuk landak. Lain macam.

Penemuan ini nampak remeh. Walau bagaimanapun, saintis sekarang sedang cuba menyingkap punca asal kenapa keluarga palma ada duri. Apakah dinosaur guna pokok palma untuk garu badan? Jangan gelak. Bunyi saja lawak. Tetapi kena ingat balik – hubungan alam antara pokok dan haiwan adalah seperti suami isteri. Tanpa suami, isteri terkesan dan berubah (ini situasi suami eloklah, bukan buaya darat).

Sejarah Boleh Berulang

“Isteri” dalam hal ini kehilangan “suami” selama 25 juta tahun. Itulah tempoh pokok tiada “megaherbivore”. Zaman sekarang “megaherbivore” adalah seperti gajah dan zirafah misalnya. Zaman dulu megaherbivore adalah dinosaur leher panjang macam Brachiosaurus misalnya atau dinosaur bertanduk dua seperti Triceratops. Apabila status megaherbivore beralih daripada reptilia ke mamalia, memang alam semulajadi berubah habis. Begitu ketara alam semulajadi tukar – sampai spesis pokok-pokok lama pupus terus, diganti spesis-spesis baru. Ibaratkan moyang, datuk, bapa, anak, cucu, cicit dan seterusnya.

Jurang berpuluh-puluh juta tahun mengubah habis ciri-ciri seperti wajah, bentuk dan barangkali warna pokok yang sama… sampai bercambah dan terhasil pokok serupa tetapi tidak sama. Maka tidak melampau untuk kita simpulkan satu benda: kepupusan dinosaur telah memusnahkan tumbuh-tumbuhan (Black, 2022). … hanya kerana tiada megaherbivore selama 25 juta tahun sekurang-kurangnya.

Masalah sekarang: dunia ada bala bencana lebih dahsyat untuk dibandingkan dengan batu angkasa. Bala bencana ini dicetuskan manusia, yang bertanggungjawab dalam banyak siri kepupusan secara berantaian. Spesis gajah diisytiharkan terancam (endangered). Spesis zirafah pula disahkan terjejas (vulnerable). Lima spesis badak sumbu sedang mewarnai dunia ini; tiada satu pun selamat (least concern).

Jika mereka pergi buat selamanya, dunia perlu tunggu berapa juta tahun pula sebelum timbulnya megaherbivore baru?

RUJUKAN:

Black, R. (2022, April 5). Many of these plants older than dinosaurs face extinction. Smithsonian Magazine.

German Center for Integrative Biodiversity Research. (2022). Dinosaur extinction changed plant evolution: effects of missing large herbivores on food plants still detectable today. Urs Moesenfechtel.

Royal Botanic Garden. (2011, Oktober 20). Long-held belief debunked: Cycad is not a ‘Dinosaur Plant’. Phys.


Stan Lee – Gergasi Dunia Komik

Bagi mana-mana peminat komik, pasti ada komik, ilustrator dan penulis pilihan masing-masing. Bagi saya, saya meminati hasil kerja Scott Snyder dan Greg Capullo seperti Batman: Eternal dan Dark Nights: Metal atau Warren Ellis dan Adi Granov untuk Iron Man (Extremis). Ada juga yang meminati hasil kerja Brian Michael Bendis, Joss Whedon (ya, pengarah Avengers pernah hasilkan skrip komik), Mark Millar dan Frank Miller. Tetapi tanpa pengaruh lelaki bernama Stan Lee, semua ini tidak akan berlaku.

Anak jati Manhattan ini dilahirkan pada 28 Disember 1922 di bawah nama sebenar Stanley Martin Lieber. Sejak kecil lagi, beliau banyak dipengaruhi oleh buku-buku dan filem-filem terutama filem lakonan Errol Flynn. Pada masa remajanya, Lee sudah menunjukkan minat mendalam terhadap bidang penulisan dan berangan mahu menghasilkan novel Amerika terhebat. Jika beliau tidak berada di sekolah atau rumah, Lee bekerja sambilan sebagai penulis ruang obituari dan kenyataan media, penghantar sandwich, penghantar surat, penarik orang untuk datang ke Teater Broadway dan menjual langganan akhbar New York City Tribune.

Selepas tamat sekolah tinggi, dengan bantuan bapa saudaranya Robbie Solomon, Lee menjadi pembantu di Timely Comics pada tahun 1939. Pada tahun 1941, Lee diberi peluang mengisi jawatan editor sementara selepas Joe Simon dan bakal regu kreatifnya Jack Kirby meninggalkan Timely selepas bertelingkah dengan pemilik Timely, Martin Goodman.

Selepas Perang Dunia Kedua meletus terutama pasca-serangan Pearl Harbor, beliau menyertai Kor Komunikasi Tentera Darat Amerika Syarikat pada tahun 1942. Selepas beberapa lama bersama kor berkenaan, Lee dipindahkan ke Divisyen Latihan Filem di mana beliau bekerja menulis panduan menulis, filem latihan, slogan dan kadangkala animasi kartun. Dalam kalangan anggota Tentera Darat, Lee merupakan antara sembilan individu yang diberi gelaran penggiat teater. Semasa beliau masih berkhidmat, peranan editor diisi oleh Vincent Fago sebelum Lee kembali pada tahun 1945.

Antara komik pertama yang menonjolkan bakatnya sebagai penulis ialah kisah dua muka surat dalam Captain America No.3 hasil nukilan Simon dan Kirby. Walaupun Lee bukan pencipta asal Captain America/Steve Rogers, beliau bertanggungjawab memperkenalkan teknik balingan perisai, salah satu teknik serangan ikonik yang digunakan Cap bukan saja dalam komik tetapi juga dalam Marvel Cinematic Universe (MCU) yang menampilkan Chris Evans sebagai Captain America/Steve Rogers. Pada tahun 1950-an, Lee menulis pelbagai kisah dalam pelbagai genre untuk Timely dan pernah menghasilkan kartun bersiri My Friend Irma yang berdasarkan rancangan radio komedi menampilkan Marie Wilson. Namun, kebosanan yang melanda menyebabkan beliau hampir-hampir meninggalkan kedudukannya sebagai editor.

Tetapi semua itu berubah menjelang dekad 60-an. Walaupun industri komik didominasi oleh pesaing Timely iaitu DC ketika itu, ramai merasakan DC dilihat sudah ketiadaan idea bagi menghasilkan kartun-kartun yang dianggap sesuai dengan zaman tersebut. Melihat DC memperkenalkan Justice League, Goodman yang sudah menukar nama Timely kepada Marvel Comics mahu Lee memperkenalkan satu pasukan adiwira baru. Ini ditambah dengan nasihat mendiang isteri tercinta Joan Lee yang mencadangkan adiwira Marvel disuntik dengan elemen kemanusiaan, ia merupakan satu idea yang radikal dan berani. Tetapi percaturan tersebut berbaloi kerana ramai dapat mengaitkan diri mereka dengan setiap watak yang diperkenalkan Marvel.

Selepas kembali bekerjasama dengan Kirby, mereka memperkenalkan Fantastic Four, kartun yang berdasarkan kartun DC Challengers of the Unknown yang turut dihasilkan Kirby. Selain Fantastic Four, mereka turut memperkenalkan The Incredible Hulk/Bruce Banner, X-Men, Iron Man/Tony Stark dan Thor. Selain Kirby, Lee juga menghasilkan Doctor Strange dengan Steve Ditko, Daredevil/Matt Murdock (Bill Everett) dan Spiderman (John Romita Sr.) Semua watak ini kemudiannya menjadi sebahagian daripada The Avengers, respon kepada Justice League keluaran DC dan turut memasukkan watak-watak yang muncul dari tahun 1940-an seperti Captain America/Steve Rogers dan Namor.

Tetapi tidak semua memandang tinggi apa yang dilakukan Lee dan Marvel. Dalam satu temubualnya dengan The Washington Post, beliau pernah berkata, “Orang mahu mengelak dari berjumpa dengan saya seperti saya ini dilanda wabak. Kini, ia sesuatu yang berbeza.” Bagaimanapun, tidak semua berkongsi sentimen begitu. Antara peminat tegar komik Marvel ialah mendiang Federico Fellini, seorang pembikin filem dari Itali. Semasa Fellini datang berkunjung ke pejabat Lee di New York, topik perbualan mereka didominasi oleh watak ciptaan beliau dan Romita Sr: Spiderman.

Sepanjang tahun 60-an, Lee bertanggungjawab sebagai editor dan pengarah seni Marvel, mengira bilangan halaman muka surat yang diperlukan dan menulis salinan promosi yang selalunya diakhiri dengan perkataan Excelsior. Cara kerjanya di Marvel ialah Lee bekerjasama dengan penulis dan ilustrator untuk mencari idea sesebuah cerita. Dari situ, Lee akan menulis satu sinopsis ringkas dan ini menjadi panduan kepada ilustrator sesebuah cerita melukis panel komik. Dan pada akhirnya, beliau akan mengisi panel komik tersebut dengan ruang dialog dan nota kaki. Proses ini walaupun dilakukan di banyak syarikat komik lain tetapi disebabkan dipopularkan oleh Marvel, maka ia mendapat jolokan ‘Kaedah Marvel’.

Selain bertanggungjawab menjadikan Marvel sebagai gergasi komik setanding dengan DC, Lee juga bertanggungjawab secara tidak langsung membantu melonggarkan Kod Komik, satu kod peraturan tentang apa yang boleh dan tidak boleh ada dalam komik. Pada tahun 1971, Jabatan Kesihatan, Pendidikan dan Kebajikan Amerika Syarikat meminta Marvel menghasilkan satu komik berkenaan bahaya penyalahgunaan dadah. Bagi menjayakan hasrat jabatan tersebut, Lee menyelitkan sub-plot rakan Parker terlibat dengan penyalahgunaan dadah dalam isu 96-98 The Amazing Spiderman. Tetapi plot tersebut dianggap menyalahi Kod Komik kerana ia memaparkan adegan pengambilan dadah. Namun dengan sokongan Goodman dan yakin bahawa permintaan pihak kerajaan akan memberinya kredibiliti, ia dijual tanpa sebarang tanda Kod Komik. Hasilnya, tiga isu itu laris di pasaran dan Marvel mendapat pujian kerana memperjuangkan isu sosial ketika itu. Dan ini juga menyebabkan Kod Komik dilonggarkan bagi membolehkan mana-mana babak yang dianggap negatif dan tidak sesuai untuk komik boleh disiarkan.

Selepas mengambil alih dari Goodman untuk mengisi peranan sebagai penerbit pada tahun 1972, beliau tidak lagi menulis komik secara bulanan. Dua komik yang mendapat sentuhan terakhirnya ialah The Amazing Spiderman No. 110 dan Fantastic Four No. 125. Peranan itu kemudiannya diambil alih oleh Roy Thomas yang turut mengisi peranan sebagai Ketua Editor Marvel. Selain dikenali sebagai wajah umum Marvel, Lee juga pernah satu ketika menjadi pengerusi Marvel tetapi mengambil keputusan menjadi penerbit semula. Alasannya, beban kerja sebagai penerbit tidaklah membebankan jika dibandingkan dengan tugas sebagai pengerusi. Pada tahun 1980-an juga, beliau sudah berusaha membina batu asas bagi Marvel bertapak di Hollywood.

Sebelum kita mengenali MCU di pawagam, watak-watak Marvel menerjah dunia televisyen terlebih dahulu. Antara yang pernah disiarkan di televisyen siri animasi Spiderman di ABC dari 1967 hingga 1970 dan drama bersiri CBS The Incredible Hulk yang menampilkan Lou Ferrigno sebagai Hulk. Selain itu, Lee turut menubuhkan sebuah syarikat bernama Stan Lee Media pada tahun 1998 yang terdiri daripada studio penerbitan, penghasilan dan pemasaran komik. Tetapi selepas penyiasat dari Suruhanjaya Pertukaran dan Sekuriti (SEC) mendapati wujud salah laku dari segi manipulasi saham secara tidak sah oleh rakan kongsinya, syarikat tersebut diisytiharkan muflis dan dua rakan kongsinya didakwa di mahkamah. Pada tahun 2001, Lee bersama beberapa orang lagi rakan kongsi menubuhkan POW! Entertainment untuk membangunkan siri televisyen, filem dan permainan video.

Saya tahu bila sebut kemunculan beliau di kaca televisyen dan filem, mungkin ramai akan menyebut MCU. Hakikatnya, beliau pernah muncul dalam satu filem khas The Incredible Hulk sebagai ketua juri semasa perbicaraan kes David Banner (identiti The Hulk). Selepas membuat kemunculan sekejap dalam filem arahan Bryan Singer, X-Men (2000), cakaplah mana-mana filem atau siri televisyen Marvel, anda pasti akan menyedari kehadirannya. Berikut beberapa kemunculan sebentar yang diminati ramai peminat Marvel:

Pasti ada yang menggaru kepala bagaimana Lee boleh muncul dalam kebanyakan filem Marvel. Selain sebagai penghormatan bagi mana-mana produksi, James Gunn yang pernah menduduki kerusi panas Guardians of the Galaxy dan Guardians of the Galaxy Vol. 2 menambah elemen mistik bagi setiap kemunculannya. Dalam babak tambahan Guardians of the Galaxy Vol. 2, beliau sebenarnya pemberi maklumat kepada sekumpulan makhluk asing dikenali sebagai The Watchers. Kumpulan ini sentiasa memantau planet-planet di alam semesta dan antara makhluk asing yang digunakan dalam siri komik Marvel.

Bagaimanapun, itu tidak bermakna Lee bebas dari kontroversi walaupun dengan statusnya sebagai antara gergasi dunia komik. Wujud kontroversi siapa sebenarnya yang lebih banyak menyumbang kepada kejayaan watak Marvel sama ada Lee sendiri atau ilustrator yang terlibat. Dan ini yang membawa kepada pertelingkahan undang-undang antara waris Kirby dengan Marvel selama bertahun-tahun sebelum dapat diselesaikan secara aman di luar mahkamah pada tahun 2014. Selain itu, selepas kematian isterinya Joan pada tahun 2017, ia membawa lebih banyak kontroversi seperti kes saman ke atas POW! Entertainment (ditarik balik pada tahun ini), kontroversi membabitkan penjaga dan pengurus perniagaan Keya Morgan dan isu darahnya dicuri. Tetapi semua itu tidak menghalangnya dari terus berkarya di sebalik usianya yang sudah lanjut.

Pada usia mencecah 90-an, Lee sebenarnya sudah menghadapi banyak masalah kesihatan termasuk memasang perentak jantung pada tahun 2012. Penglihatannya juga terjejas sehinggakan beliau sudah tidak boleh membaca komik atau surat khabar berikutan hurufnya yang terlalu kecil dan sukar dibaca. Dan itu menyebabkan Lee amat merindui membaca, satu perkara yang amat diminatinya. Pada usia 95 tahun, Lee meninggal dunia di Hospital Perubatan Cedars-Sinai selepas dikejarkan dengan ambulans dari kediamannya di Hollywood Hills. Kematiannya memberi impak kepada semua dari penulis dan pelukis komik hinggalah watak-watak penting dari MCU. Bagi Kevin Feige, ketua Marvel Studios menyifatkan Lee meninggalkan legasi luar biasa yang memberi impak kepada semua di Marvel Studios termasuk dirinya.

SUMBER


Reuben George Walker Brooke: Keturunan Brooke Yang Hilang

ANDAI kita menggodek sejarah keluarga Dinasti Brooke di Sarawak sudah tentu kita akan menemui beberapa hal yang agak bertentangan dengan cerita sebenar Brooke terutama sekali tuan rajah pertama Sarawak yakni Sir James Brooke yang memerintah Sarawak dari tahun 18 Ogos 1842 hingga 11 Jun 1864.  Yang didodoikan kepada kita adalah Sir James Brooke itu mandul akibat daripada kecederaan parahnya sewaktu berperang di India. Dek kerana itu, beliau dikatakan tidak meninggalkan waris sehingga membenarkan anak saudaranya iaitu Sir Charles Brooke sanggup menukar marga nama keluarga daripada ”Johnson” kepada “Brooke” semata-mata untuk menjadi tuan rajah kedua Sarawak.

Itu
adalah satu kenyataan yang ditulis di dalam sejarah berdasarkan dokumentasi
yang sedia ada.  Namun begitu jika
benar-benar menggali sejarah hidup Sir James Brooke itu sendiri sebenarnya
mempunyai seorang waris yang sengaja disembunyikan kerana kewujudan anak
tersebut itu menentang norma baik-baik beliau sebagai Tuan Rajah Sarawak.

Yang amat menarik mengenai waris tuan rajah Sarawak yang tidak diiktiraf ini adalah kerana beliau yang bernama Reuben George Walker Brooke adalah anak luar nikah Sir James Brooke dengan seorang wanita yang tidak diketahui identiti sehingga sekarang. Jika kita menggodek geneologi Reuben pula dicatatkan sebagai tahun kelahiran beliau adalah pada 1834 atau 1836 di Sarawak.

Dari situ kita godek sejarah Sarawak pula yang mana James Brooke mula mendatangi Sarawak yakni Kuching pada tahun 1838 sebagai wakil Kerajaan British untuk menghantar buah tangan kepada Pengiran Bendahara Muda Hashim yang telah membantu beberapa orang saudagar Inggeris yang terdampar di muara Sungai Sarawak akibat daripada kapal mereka dirompak oleh lanun pada ketika itu. Dan kedatangan kedua adalah pada tahun 1839 iaitu persinggahan JB sebelum pulang ke tanahairnya yang akhirnya membantu Pengiran Bendahara Muda Hashim untuk menyelesaikan pemberontakan di Sarawak pada ketika itu. Berdasarkan kepada tahun kelahiran itu sahaja sudah ada percanggahan kerana tidak disabit dek akal JB mempunyai hubungan dengan mana-mana wanita di Sarawak sebelum dia menjejakkan kaki ke Sarawak lagi.

Kemudian turut dicatatkan bahawa ibu kepada Rueben adalah seorang wanita Sarawak yang bekerja sebagai pengasuh kepada keluarga seorang pastor di Sarawak.  Seorang pastor atau mubaligh kristian jika diikutkan di dalam sejarah kedatangan kristianiti di Sarawak adalah pada tahun 1848 iaitu dimulai oleh Francis Thomas McDougall atas jemputan Sir James Brooke sendiri pada masa itu. Hanya selepas mendapat perkenan dari JB baharulah mubaligh-mubaligh kristian mula bergerak menyebarkan agama kristian kepada penduduk tempatan yang masih berpegang teguh pada pagan dan animisme untuk dikristiankan agar mereka mempunyai satu agama yang utuh.  Jadi siapakah pula pastor yang disebutkan berdasarkan kepada tahun 1834 atau 1836 sedangkan kristianiti pada masa itu belum lagi wujud di Sarawak?

Tidaklah diketahui bagaimana seorang individu yang dikatakan dilahirkan di Sarawak boleh sampai ke Brighton, United Kingdom dan dibesarkan oleh satu keluarga angkat bernama Francis Walker.  Beliau sewaktu di Brighton bekerja sebagai Pengurus ladang kuda milik Lord Ward yang akhirnya pada tahun 1854 berjaya menempatkan dirinya sebagai seorang tentera Britain yang kemudian bertugas di Tasmania, Australia.  JB pula sewaktu kali pertama “anaknya” itu memasuki bidang ketenteraan dikatakan telah menerima sepucuk surat daripada keluarga Rueben di UK yang cuba memberikan bayangan kepada JB untuk segera menutup hal perkaitan Rueben dengan dirinya kerana takut ia akan menjejaskan reputasi JB sebagai tuan rajah Sarawak.

Natijahnya
dikatakan JB telah cuba melakukan sebaik mungkin untuk mendekati Rueben melalui
kenalan dari golongan aristokrat Britain dan pegawai kanan tentera. Berdasarkan
kepada satu surat JB kepada seorang individu bernama Brooke Brooke menyatakan
JB cuba menutup malu dengan meminta Brooke Brooke untuk mencari seorang bekas
pembantu peribadinya di England.  Brooke
Brooke telah membuat kerja yang sebaik mungkin dengan membuat maklumbalas pada
JB bahawa Rueben bertugas sebagai anggota tentera British di Gibraltar pada
tahun 1857.

Soal hidup mati Rueben itu berjaya membuka ceritera lain apabila dikatakan James Brooke mengaku bahawa keprihatinannya selama tempohmasa pencarian adalah kerana Rueben adalah anak kandungnya sendiri.  Ada cubaan untuk Brooke membawa Rueben kembali ke Sarawak namun niatnya dibatalkan saat akhir setelah mendapat bantahan daripada Francis MacDougall dan isterinya Harriet MacDougal.  Ini kerana menurut kenyataan MacDougall mereka bertemu dengan Rueben di stesen keretapi England pada tahun 1861 dan kedua-duanya tidak menyenangi keberadaan Rueben yang dikatakan cuba menyebarkan dakyah kristian yang berlainan dan rupa wajahnya tidak sama dengan James Brooke yang mereka kenali.

Mungkin
terpengaruh dengan kenyataan MacDougall akhirnya JB meminta Brooke Brooke untuk
menyampaikan berita bahawasanya Rueben tidak dibenarkan untuk kembali ke
Sarawak melainkan beliau secara bermurah hati memberikan £5,000 kepada Rueben
George Walker Brooke dengan catatan terakhir suratnya “Let Rueben George
fall into his proper place, which will not be a high one…”

Rueben
terus kekal sebagai cerita gelap di dalam penghidupan James Brooke dan hilang
dimamah waktu tatkala Rueben sendiri terkorban di dalam satu nahas kapal
tentera yang tenggelam pada tanggal 23hb Mei 1874 di Teluk Tasmania,
Australia.  Kuburnya sehingga kini
dipelihara di Plumtree St Mary Church yang turut mencatatkan bahawa Rueben
George Walker Brooke itu adalah anak kepada Sir James Brooke, tuan rajah
pertama Sarawak.

Ketiadaan
kelibat ceritera Rueben di dalam dokumentasi sejarah Brooke di Sarawak mungkin
sengaja digelapkan atas sebab-sebab yang tertentu. Yang pasti setiap sejarah
itu ada sisi gelap dan terangnya dan ceritera Rueben George Walker Brooke
adalah salah satu sisi gelap dinasti Brooke di Sarawak.

-HB-

#kameksayangSarawakBah!

RUJUKAN:


Siapa Gilgamesh dan Enkidu Yang Diabadikan Dalam Eternals?

Dalam artikel lepas, kami mengulas bagaimana Marvel hidupkan balik bahasa Babylonia yang sudah pupus. Ada yang marah kami balik dengan tuduhan kami buta bahawa Marvel sedang berusaha kembalikan kuasa Namrud.

Tidak perlu ulas lebih pasal falasi konspirasi. Kini kita kembali untuk bercerita pula tentang Gilgamesh dan Enkidu yang disebut dalam persembahan hebat Lia McHugh sebagai Sprite.

Pertama sekali untuk elak kekeliruan, Gilgamesh dalam artikel ini bukanlah Gilgamesh dalam Eternals. Kita sedang bercakap tentang protagonist dalam syair Epik Gilgamesh yang ditulis dalam bahasa Akkadia.

Gilgamesh merupakan anak Raja Lugalbanda, yang berkahwin dengan seorang dewi bernama Ninsun. Status campuran ini menganugerahkan darjat demigod pada Gilgamesh, suatu perkara biasa ketika zaman purbakala terdahulu dengan lagenda-lagenda seperti Hercules dan Perseus.

Ini memang zaman pra-tauhid, kerana Nabi Ibrahim as (menurut sumber Judaisme) pun dipercayai belum lahir lagi. Kalau ikut catatan para rabai, Ibrahim as hidup sekitar 1996 S.M. hingga 1821 S.M.

Manakala Gilgamesh pula dalam lingkungan 2900 S.M. hingga 2004 S.M. Kira ada dalam alaf ini, satu zaman yang baginda berkuasa.

Sahabat Karim Yang Berpengaruh

Status campuran Gilgamesh membuatkan semua orang mahu merapatinya. Raja Shulgi di Ur sendiri mengakui diri baginda adik kepada Gilgamesh. Sini semua boleh nampak pengaruh Gilgamesh dalam budaya Sumeria.

Ada dua kebarangkalian: baginda adalah seorang figura hebat sampai ditokok tambah sedemikian rupa… atau baginda adalah seorang nabi yang mana mukjizatnya sangat dahsyat sampai tidak tertanding sesiapa. Dan sirah baginda ditahrif zaman.

Kisahnya apabila Gilgamesh menjadi Raja Uruk, baginda mula menganiayai rakyat. Dan rakyat pun berdoa pada dewi Aruru yang mencipta seorang lelaki primitif bernama Enkidu.

Tiada siapa kenal Enkidu pada mulanya sampailah seorang pemburu mendapati jeratnya hancur.

Siasat punya siasat, rupanya kerja lelaki berbulu ini. Pemburu ini membuat laporan kepada Gilgamesh yang mengutuskan seorang pelacur untuk menggoda Enkidu.

Ini cerita lagenda. Jadi memang ada unsur-unsur bangang gila. Tetapi kebangangan inilah yang mewarnai budaya purbakala. Selepas didampingi pelacur, Enkidu mula menjadi seperti manusia. Hilang unsur-unsur primitifnya (Tigay, 2002).

Pelacur ini pula ada rancangan lain. Enkidu dipujuk supaya pergi bunuh Gilgamesh. Sampai saja di Uruk, Enkidu mendapati ada peristiwa besar. Gilgamesh baru kahwin nampaknya. Sesuai sangat. Lalu Enkidu kacau malam pertama Gilgamesh.

Kalau kalian terbayang Enkidu bunuh Gilgamesh dan ‘dapat’ isteri baru tersebut, tolong tampar diri. Ini lagenda Akkadia, bukan Yunani Purba. Gilgamesh dan Enkidu lawan sampai kedua-duanya penat.

Kemudian mereka merenung antara satu sama lain, nafas laju dengan jiwa kejantanan berkocak… dan mereka ketawa. Macam beruk kedua-dua lelaki ini ketawa, kerana mereka kagum akan kegagahan satu sama lain.

Pada hari itu, Gilgamesh dan Enkidu menjadi sahabat. Ini yang celaka kalau baca lagenda. Kalau Yunani Purba, macam baca cerita dewasa.

Kalau Akkadia, doa rakyat (Enkidu) menjadi sahabat penguasa zalim. Apa bendanya? Sampai ibu Gilgamesh ambil Enkidu jadi anak angkat. Mereka sedar yang fitrah Enkidu masih liar. Gilgamesh sudi mendampingi Enkidu masuk Hutan Cedar untuk membunuh seekor raksasa (atau dewa) bernama Humbaba.

Humbaba sebenarnya murka kerana Enkidu sudah mengkhianati “jiwa hutan” (kerana bersekutu dengan Gilgamesh). Pertempuran ini berakhir dengan kemenangan buat Gilgamesh dan Enkidu.

Mereka tidak sedar yang dewi Ishtar menjadi saksi. Ishtar pun mula menggatal dan masuk minang.

Tetapi Gilgamesh bagi jari tengah dan suruh dewi Ishtar sedar diri sikit. Ishtar pun koyak dan pergi menangis minta tolong bapanya Dewa Anu (nama pun macam (censored)). Anu malas layan pada mulanya.

Ishtar mengugut – hantar Bull of Heaven atau “aku akan jerit sekuat-kuatnya sampai alam barzakh terbalik”. Anu malas bising dan hantar Bull of Heaven yang dibunuh Gilgamesh dan Enkidu.

Babak ini yang diabadikan dalam Eternals. Persembahan Sprite menampakkan Gilgamesh di atas kepala lembu (memang terjadi dalam lagenda).

Manakala kapal pula menjadi gambaran ekspedisi mereka sepanjang hidup, sampailah Enkidu meninggal dunia.

Enkidu walaupun meninggal dunia katanya mempunyai roh yang khas. Tiba satu hari, Enkidu diizinkan timbul daripada alam barzakh untuk berjumpa Gilgamesh (Gadotti, 2014).

RUJUKAN:

Gadotti, A. (2014). Gilgamesh, Enkidu, and the Netherworld and the Sumerian Gilgamesh Cycle. Walter de Gruyter. Halaman 86.

Tigay, J. (2002). The Evolution of the Gilgamesh Epic. Bolchazy-Carducci Publishers. Halaman 46.


Yue Fei – Jeneral Perang Yang Lebih Gagah Dari Sebuah Gunung

Sebagai seorang peminat sejarah China, antara jeneral perang hebat dalam sejarah yang saya mahu ceritakan dalam sejarahnya yang berwarna-warni ialah Yue Fei. Beliau dinobatkan salah seorang daripada jeneral-jeneral perang dalam sejarah dunia yang tidak pernah kalah.

Sehingga hari ini, apabila membicarakan tentang sejarah Yue Fei, pastinya ucapan yang dibawah ini sangat sinonim dengan Yue Fei:

“Menggerakkan sebuah gunung itu lebih senang daripada mengalahkan Yue Fei di medan perang!”

Begitulah hebatnya Yue Fei ini dalam sejarah China. Namun, apakah yang dilakukan oleh Yue-Fei sehingga begitu dikenali dalam sejarah China? Sebenarnya Yue Fei dilahirkan dalam keluarga yang miskin. Namun sejak kecil, anak muda ini menunjukkan minat pada buku-buku yang berkaitan dengan teori peperangan. Maka sejarah pun mencatatkan kebanyakan masa kecil Yue Fei dihabiskan menelaah buku-buku tersebut.

Maka tersebutlah kisah pada tahun 1126, ibu negara Dinasti Song Utara yang telah dikepung oleh tentera negeri Jin. Dalam peperangan itu, Yue Fei yang berkhidmat untuk Dinasti Song pun menyertai peperangan. Sebelum meninggalkan rumah, ibunya sempat lagi mengukirkan perkataan “bersetia dan berkhidmat untuk negara” dengan besi panas pada belakang Yue Fei. Setahun selepas itu, Maharaja Hui dan Qin telah ditangkap oleh askar Jin manakala takhta itu dinaiki oleh Maharaja Gaozong.

Maharaja Gaozong kerap kali menggunakan taktik dengan melarikan diri ketika menghadapi serangan dari Jin. Meskipun jawatan Yue Fei agak rendah dalam tentera, beliau juga mengemukakan cadangan untuk menyerang penceroboh di bahagian utara. Langkah ini menimbulkan kemarahan puak yang mencadangkan taktik melarikan dan menyerahkan diri dalam kerajaan. Akhirnya, Yue Fei dipecat. Yue Fei terpaksa menyertai lagi pasukan Zong Ze, salah seorang jeneral Perang Song.

Setelah Zong Ze meninggal dunia, Yue Fei bersumpah akan meneruskan hasratnya untuk merampas kembali wilayah Dinasti Song serta menyelamatkan Maharaja Hui dan Qin. Pada tahun 1129, Jenerai negeri Jin, Wuzhu telah membawa tenteranya untuk menceroboh ke selatan. Yue Fei memimpin pasukannya buat kali enam berturut-turut dan berjaya menewaskan tentera penceroboh Jin.

Pada tahun 1130, pasukan Yue fei berjaya merampas kembali bandar Jiankang. Selepas itu, pasukan Yue Fei terus membalas serangan dari penceroboh di utara dan juga mematahkan pemberontakan di kawasan selatan, dan memberi perkhidmatan yang cemerlang untuk mengukuhkan pentadbiran Dinasti Song Selatan. Baginda telah menganugerahi beliau bendera tentera yang ditulis “Yue Fei yang setia” yang diserahkan sendiri oleh baginda.

Baginda hanya mahu mengawal pentadbiran di selatan sahaja. Pada tahun 1136, atas desakan yang semakin kuat, baginda terpaksa bersetuju dengan cadangan Yue Fei, Han Shizhong dan beberapa jeneral yang lain memimpin tenteranya untuk berperang dengan penceroboh di utara. Dalam serangan kali ini, Yue Fei berjaya merampas beberapa buah bandar penting.

Manakala, pasukan yang dipimpin oleh orang lain tidak ikut memerangi musuh, tanpa sokongan dari pasukan yang lain, Yue Fei terpaksa mengundurkan diri. Bayangkan Yue Fei terpaksa bertempur seorang diri demi mempertahankan negara dan tanah airnya. Negeri Jin menandatangani perjanjian damai dengan Dinasti Song Selatan.

Pada tahun 1140, tentera Jin sekali lagi mencerobohi Song Selatan. Yue Fei memimpin pasukannya untuk membalas serangan Jin dan berjaya menewaskan tentera utama Jin di pekan Zhuxian. Ketika Yue Fei bersiap untuk menyerangi Huanglong, ibu negeri Jin, Maharaja Gaozong mengarahkan Yue Fei supaya segera berundur sebanyak12 kali berturut-turut.

Yue Fei menyatakan dengan sedih bahawa usahanya selama sepuluh tahun telah musnah hanya dalam sehari sahaja. Bandar-bandar yang telah berjaya dirampas kembali hilang dalam masa sehari sahaja. Pentadbiran Song tidak mungkin dibangkitkan semula. Ketika balik ke ibu negara, Yue Fei terus dijatuhkan hukuman penjara dan diracun hingga mati dengan tuduhan yang tidak jelas.

Daripada 126 kali pertempuran yang dipimpin oleh Yue Fei, pasukannya tidak pernah tewas walau sekali pun.

-HE-


Anubis: Dewa Kematian Sembahan Masyarakat Mesir Purba

• Digambarkan sebagai seorang lelaki yang gagah perkasa berkepala serigala.
Ini kerana pada zaman ini, haiwan serigala selalu merayau & membongkar kubur. Ini menyebabkan masyarakat Mesir Kuno memperbesar & memperincikan binaan makam serta menyembah Dewa Anubis supaya serigala-serigala ini tidak menganggu kawasan perkuburan mereka.

• Tersenarai sebagai dewa yang tertua disembah oleh bangsa Mesir Kuno.

• Dihormati di seluruh kerajaan Mesir Kuno sebagai dewa akhirat.

• Kepopularitian Dewa Anubis sebagai dewa utama menurun setelah Dewa Osiris diangkat sebagai dewa sembahan utama.

• Sebelumnya dikenali sebagai Khenty Armentiu & digelar sebagai ‘Lord of the Land Hallowed’.

• Tugasnya adalah mengawasi ritual pemumiaan mayat, mengawal orang mati & mengawal roh manusia yang telah mati.

• Anubis mengawasi proses pemumiaan mayat kerana ia dianggap sebagai dewa yang memiliki pengetahuan tentang organ & tubuh badan manusia.

Pada waktu ini Anubis akan mengendalikan upacara ‘Opening of the Mouth’.

• Setelah selesai ritual ini maka Anubis akan mengawal roh tersebut ke ‘Field of Celestial Offerings’.

Di sini Anubis akan memerhati para roh orang mati dihitung amalannya & hasil timbangan ini akan dicatat oleh Dewa Thoth.

• Jiwa para roh orang mati ini akan ditimbang dengan ‘The Golden Feather of Ma’at, atau lebih dikenali sebagai ‘Bulu Kebenaran’ menggunakan sebuah neraca timbang.

Jika jiwa orang mati itu lebih berat timbangannya daripada ‘Bulu Kebenaran’ maka ia akan dianggap sebagai jiwa yang jahat & akan dibawa ke lautan api yang dijaga oleh seorang dewa penjaga yang ngeri bernama Dewa Ammit.

Jika ‘Bulu Kebenaran’ lebih berat timbangan daripada jiwa orang mati itu maka ia dianggap sebagai jiwa yang baik & Anubis akan memimpin roh tersebut ke syurga bertemu dengan Dewa Osiris (sebab ini Anubis digelar sebagai Eye of Horus).

• Anubis merupakan anak kepada Dewa Osiris & Dewi Nephthys & Anubis dibesarkan oleh Dewi Isis.

• Kuil Abydos Ramses II merupakan tempat pemujaan untuk Dewa Anubis & di dalam makam Tutankhamun terdapat banyak patung berbentuk serigala ( iaitu patung Anubis ).

Sumber: Wilkinson, Richard H. The Complete Gods and Goddesess of Ancient Egypt. London: Thames and Hudson. 2003.

– TAMAT-


Tata Escobar – Penderitaan Balu Raja Kokain

Pada tahun 1961 di Palmira Valle del Cauca, Colombia, pasangan Carlos Henao Vallejo dan Leonor Zuleta dikurniakan seorang anak perempuan comel yang diberi nama Maria Victoria Henao. Henao hidup seperti kanak-kanak biasa yang lain tanpa mengetahui apa yang akan terjadi kepadanya di masa hadapan.

Maria Victoria Henao atau nama timangannya – ‘Tata’ dikenali sebagai seorang pereka dan usahawanita. Namun, isemuanya tidak dapat menandingi popularitinya sebagai seorang isteri kepada Raja Dadah, Pablo Escobar yang menjalankan aktiviti kartel dadah di Madelline. Untuk rekod, kartel dadah yang dikendalikan oleh Escobar telah menguasai 85% penyeludupan dadah ke U.S.

Dia menjadi balu pada umur 33 tahun setelah suaminya dibunuh oleh pihak berkuasa Colombia. Walaupun suaminya adalah ancaman kepada orang awam pada ketika itu, tetapi pada mata Tata, Escobar adalah seorang yang sangat menyayangi keluarganya.

Tidak banyak kisah hidup Tata direkodkan pada masa awal kehidupannya kerana dia bukan dari keluarga bangsawan atau berada. Tapi semuanya bermula apabila Tata menganjak usia remaja.

Pada usia tiga belas tahun, seperti remaja-remaja lain yang sebaya dengannya, Tata telah bertemu dengan seorang lelaki yang bernama Pablo Emilio Escobar Gaviria. Escobar merupakan kawan baik kepada abang Tata, Mario. Mario bekerja dengan Escobar menjalankan aktiviti jenayah kecil-kecilan.

Sambil menyelam sambil minum air, Escobar menjalinkan hubungan cinta dengan Tata. Pada masa itu Tata berusia tiga belas tahun manakala Escobar berusia dua puluh empat tahun.

Seperti pasangan muda bercinta yang lain, hubungan mereka mendapat halangan dari orang tua. Keluarga Tata tidak bersetuju dengan hubungan mereka disebabkan aktiviti jenayah Escobar. Malah jarak umur yang jauh juga menjadi satu faktor yang menyebabkan hubungan mereka ditentang. Yelah, sebelas tahun kot?

Walaupun mendapat tentangan, Tata dan Escobar masih tegar dengan percintaan mereka dan mereka berterusan mejalinkan hubungan. Dua tahun kemudian, mereka mereka pun mengambil keputusan untuk hidup bersama. Pada hari ke-29 bulan March 1976, mereka berkahwin dah hidup bersama-sama.

Mereka berkahwin sebelum Escobar menjadi ketua kepada sindiket kartel kokain yang besar.

Walaupun hidup bersama, tapi Tata tak tahu apa sebenarnya pekerjaan Escobar. Bila ditanya, Escobar akan hanya jawab dia menjalankan beberapa perniagaan  dan salah satunya adalah perniagaan hartanah.

Selepas setahun mendirikan rumah tangga, Tata mengandung anak pertama. Semasa mengandungkan anak pertama, Tata dikejutkan dengan penahanan Escobar atas kesalahan menyeludup kokain di Ecuardor. Untuk menyejukkan hati Tata, Escobar memberi alasan yang dia hanya ingin membantu rakannya yang dalam kesusahan, tetapi gagal kerana urusan mereka diganggu oleh polis.

Tata mempercayai Escobar tetapi lama kelamaan dia mencurigai Escobar setelah kes kematian Menteri Keadilan – Rodrigo Lara Bonilla yang dikaitkan dengan pembunuh upahan yang dihantar oleh Escobar.

Walaupun Escobar dikaitkan dengan aktiviti keganasan dan penyeludupan dadah, Tata boleh dikatakan bertuah juga kerana dikurniakan seorang suami yang amat menyayangi ahli keluarganya – family person. Escobar amat menyayangi kesemua ahli keluarganya termasuk dua anaknya, Juan Pablo Escobar Henao dan Manuela Escobar. Malah Escobar tidak teragak-agak untuk mengambil tindakan jika ahli keluarganya diganggu.

Walaupun Tata melihat Escobar ini sebagai seorang amat menyayangi keluarga, Escobar juga tidak terlepas dari mengadakan hubungan sulit dengan ramai wanita simpanannya. Dan wanita yang paling terkenal dalam hubungan sulit Escobar adalah seorang wartawan Colombia bernama Virginia Vallego.

Walaupun Escobar berkali-kali ketahuan kerana menjalinkan hubungan dengan perempuan lain, Tata tetap setia disamping Escobar kerana terlalu sayangkan Escobar dan anak-anaknya.

Semasa ketiadaan Escobar akibat daripada kesibukannya menguruskan aktiviti ‘perniagaannya’, Tata merasakan kekurangan dan kesunyian dalam hidupnya sehinggakan dia hanya menghabiskan masa mendengar lagu-lagu sentimental Colombia.

Kehidupannya sebagai isteri serta ibu kepada dua anak bagi pengedar dadah yang terkaya dan paling berjaya tidak menjanjikan bulan dan bintang mahupun matahari. Dia perlu sentiasa bertahan dengan segala ancaman dan bahaya yang diberikan oleh pesain-pesaing Escobar.

Walaupun dia menikmati kekayaan Escobar yang bernilai 30 bilion itu, dia juga perlu sentiasa bersedia untuk berpindah-pindah dan hidup dalam buruan demi mengelakkan dari ditangkap pihak berkuasa dan musuh suaminya.

Dua Disember, 1993, Tata mendapat tamparan yang hebat. Suaminya, Escobar telah dibunuh atas sebab sifat family man suaminya itu. Pihak berkuasa dapat menjejak panggilan telefon yang dilakukan Escobar terhadap anak lelakinya dan operasi memburu Escobar pun digerakkan. Escobar bertempur dengan pihak berkuasa dan memberikan tentangan hebat kepada pihak berkuasa.

Semasa pertempuran, Escobar naik ke atas bumbung, dan disitulah riwayatnya berakhir. Walaupun banyak laporan mengatakan Escobar ditembak oleh pihak berkuasa, tetapi anaknya mengatakan bahawa Escobar sendiri yang menamatkan riwayatnya dengan menembak dirinya sendiri.

Setelah kematian Escobar, bermulalah kehidupan Tata sebagai balu. Pihak berkuasa membekukan semua aset Escobar dan meletakkan Tata dan keluarganya hidup dalam kesusahan.

Walaupun Escobar telah mati, tetapi musuh-musuhnya masih menanam dendam yang sangat mendalam kepada Escobar. Bagi mereka tidak cukup hanya dengan kematian Escobar tetapi seluruh keturunan Escobar perlu dihapuskan. Secara tidak langsung, ancaman dari musuh-musuh Escobar ini menjadikan Tata hidup dalam bahaya.

Bagai mencurah minyak ke dalam api yang sedang marak membakar, anak Escobar, Juan Pablo mengisytiharkan akan membalas dendam terhadap kematian bapanya. Ini membuatkan keadaan mereka semakin terdedah dengan bahaya. Tata mengambil keputusan untuk melarikan diri dari Colombia.

Walaupun Tata berhasrat untuk meninggalkan Colombia, tetapi tiada sebuah negara pun ingin menerima apatah lagi memberi kebenaran kepada Tata untuk tinggal di tempat baru. Mereka hidup sebagai pelarian di banyak negara. Ada juga berita mengatakan dia mencari perlindungan di German.

Akhirnya pada tahun 1994, kerajaan Mozambique memberikan kebenaran kepada Tata untuk tinggal di Mozambique. Tata menuju ke Mozambique bersama kedua anaknya dan dua orang ahli keluarga.

Mungkin suasana di Mozambique tidak memberikan ketenangan buat Tata, dia meninggalkan Mozambique dua minggu kemudian dan pada 24 Disember 1994, Tata terbang menuju ke Buenos Aires, Argentina sebagai pelancong dan secara senyap-senyap tinggal di sana.

Semasa tingal di Argentina, Tata menggunakan identiti baru bernama Maria Isabel Santos Caballero, manakala Juan Pablo dikenali sebagai Juan Sebastian Marroquin Santos dan adiknya Manuela dikenali sebagai Juana Manuela Marroquin Santos.

Mereka hidup secara sederhana dan mengelak untuk menonjolkan diri selama lima tahun disana sebelum pihak berkuasa Argentina mengetahui identiti sebenar mereka. Tata dan anaknya Juan ditahan pihak berkuasa Argentina atas pertuduhan penggubahan wang haram dan pemalsuan dokumen. Tata bernasib baik kerana di lepaskan dari pertuduhan penggubahan wang haram kerana kekurangan bukti .

Semasa perbicaraannya Tata berkata – “Aku ditahan adalah disebabkan aku seorang rakyat Colombia. Mereka cuba untuk mencabar hantu Escobar kerana mereka ingin membuktikan bahawa Argentina memerangi penyeludupan dadah.”

Sejak dari peristiwa itu, Tata tidak bercakap dengan media dan hidup secara ‘low profile’.

Sehingga ke hari ini, tidak ada sesiapa pun yang pasti dimana lokasi keberadaan Tata dan anak perempuannya. Terdapat laporan yang mengatakan mereka hidup secara low profie dan menghindarkan diri dari perhatian pihak media di Argentina.

Mungkin juga, Tata masih lagi meratapi dan berduka dengan kehilangan suaminya yang tercinta, yang telah membuka mata banyak pihak dan meninggalkan banyak kesan yang tidak dapat di lupakan di seluruh dunia atau, mungkin juga melepaskan diri dan cengkaman kegelapan masa lalu.

Rujukan :

Michelle Andrews (2017) She married the world’s richest and deadliest criminal : Where is Pablo Escobar’s wife now?

King Panks (2017) Know everything abaout Pablo Escobar’s wife

Gerrard Hayley (2017) Pablo Escobar wife Maria Victoria Henao Wiki, Biography, Age, Facts


Kesucian Sungai Ganges Yang Tercemar (+11 Gambar)

Di sebuah kawasan Uttarakhand yang bergigikan ais dan gunung, terletaknya suatu glasier yang kewujudannya sangat penting untuk 966 juta orang. Daripada Glasier Gangotri inilah tersimbahnya air sejak azali lagi yang disalurkan ke 17 batang sungai di 21 buah bandar. 17 batang sungai ini pula mempunyai suatu ibu yang begitu besar. Cuma oleh kerana pengurusan penduduk di sekelilingnya, syurga yang keluar daripada Glasier Gangotri berakhir dengan neraka di Teluk Bengal.

Sungai Ganges mempunyai saiz sebesar sejuta kilometer persegi. Sejuta kilometer ini pula dianggap berjuta kesucian dalam kalangan penganut-penganut Hindu. Sepanjang aliran inilah seramai 966 juta ini bermandi-mandian untuk membuang dosa dan juga menceduk air untuk dilepaskan kembali sebagai tanda kesyukuran kepada dewa-dewi mereka. Dan air ini pun dibotolkan untuk ritual rumah. Dan sepertimana seorang ibu mempunyai hubungan genetik dengan anak-anak, begitulah Ganges bersama anak-anaknya.

Sungai Kaveri yang mengalir di Karnataka dan Tamil Nadu digelar Ganges Selatan. Godavari pula ialah Ganges Tengah. Hampir setiap sungai berhubung disebut “Ganges Tempatan”.

Namun dengan segala kepentingan keagamaan, Sungai Ganges menyertai hampir semua senarai antara sungai paling tercemar di dunia. Conserve Energy Future mengiktirafkan status Ganges sebagai sungai paling tercemar. Begitu juga dengan Soap Boxie. I Ban Plastic pula memetk Sungai Citarum (Indonesia) sebagai pemenang, dimana tempat kelapan jatuh ke tangan Ganges.

Hampir setiap pengukur Ganges semestinya merajai senarai 10. Daripada Glasier Gangotri yang sebegini….

… Sungai Ganges dimuntahkan dalam keadaan sebegini:

Pencemaran Agung Sungai Ganges:

Tiga perkara yang memainkan peranan di sebalik pencemaran berterusan ini

1.      Masyarakat yang tidak mengambil cakna tentang warisan alam.

2.      Dasar pembangunan yang tidak mesra persekitaran.

3.      Hukuman anti-pencemaran yang tidak efektif kerana korupsi.

Daripada Pergunungan Himalaya sampai Teluk Bengal, perjalanan Sungai Ganges mengharungi mentaliti pemikiran ketinggalan zaman di bandaraya-bandaraya padat dan zon-zon perindustrian pesat. Pembetungan tanpa rawatan dipam terus ke saliran ini, menyebabkan enap cemar kumbahan yang bertoksik (Raju, 2019). Narendra Modi telah meluluskan AS$3 bilion untuk membersihkan sungai ini sehingga 2020. Namun hanya 10% daripada dana ini telah dibelanjakan untuk projek ini selama dua tahun.

Disebabkan inilah peny4kit-peny4kit seperti kolera sangat masyhur di India. Kumbahan dibuang begitu sahaja. Kilang dan ladang pula melupvskan bahan-bahan kimia pun begitu sahaja. Airnya pula digunakan untuk mandian dan masakan. Bagaikan ukhwah begitu rapat sesama Hindu, sampaikan apa yang keluar di dvbur pun sudi dijamah dengan penuh hilaian tawa (Berke, 2018).

Penyaliran sisa air daripada bandaraya-bandaraya berdekatan menyebabkan warna berlumpur di Kanpur.

Menurun dari Kanpur, Sungai Ganges membawa buih-buih bagaikan gula-gula kapas yang sebenarnya sisa-sisa kumbahan.

Lebih sukar untuk membendung pula ialah pencemaran yang berlaku kerana agama. Golongan Hindu merendamkan m4y4t sebelum upacara pemb4k4ran di Varanasi.

Seorang dua takkan sesekali mencetuskan masalah. Namun apabila kerap berlaku, kualiti air di sekeliling akan penuh dengan bakteria angkara proses perepvtan. Gas seperti hidrogen sulfida, karbon dioksida dan methan akan keluar daripada jen4zah yang membusung.

Dan bukan manusia sahaja yang terganggu, kerana sungai besar ini kaya dengan kepelbagaian biologi. Sebanyak 140 ikan dan 90 amfibia hidup di sepanjang sungai ini – angka tersebut mewakili spesis, bukan ekor. Dan anc4man yang semua spesis ini berdepan ialah bakteria unsur najis terutamanya di Varanasi yang kadarnya lebih daripada 100 kali ganda melebihi had pembuangan kerajaan India.

Sumber:

Berke, J. (2018, March 3). India’s holy Ganges River is devastatingly polluted, yet provides drinking water for over 400 million people – here’s what it looks like. Business Insider. Retrieved from https://www.businessinsider.my/photos-indias-ganges-river-pollution-2018-1/?r=US&IR=T

Raju, G. (2019, January 18). Saving a river: Pollution in India’s holy Ganges makes it toxic. The Star Online. Retrieved from https://www.thestar.com.my/news/world/2019/01/18/saving-a-river-pollution-in-indias-holy-ganges-makes-it-toxic


Kesilapan Terbesar Einstein Dan Ajal Alam Semesta

Untuk membaca bahagian I artikel ini: https://www.thepatriots.asia/membina-teori-kenisbian-umum/

Setelah deperkenalkan kepada Persamaan Medan Einstein (Einstein Field Equation) pada bahagian sebelumnya, kita sekarang selusuri pula aplikasi utama PME, selain berguna untuk menerangkan sifat-sifat Lohong Hitam. Sewaktu Einstein menyiapkan PME, dia terperasan satu perkara mengenai persamaan yang dia telah buat. Menurut persamaan tersebut, alam semesta ini sepatutnya akan mengecut akibat tarikan graviti alam semesta ini sendiri.

Graviti ni unik, sebab semua objek yg
mempunyai jisim, akan mempunyai graviti. Kiranya, ikut persamaan yang Einstein
buat ni, alam ni, dan semua jisim di dalamnya, boleh tertarik ke dalam (huh?)
akibat dari gabungan graviti kesemua objek dalam alam ni.

Disebabkan tidak berpuas hati dengan hal tersebut, dan pada masa yang sama, Einstein yakin bahawa alam ini sebenarnya tidak mengecut, maka Einstein telahpun membuat tambahan kepada persamaan yang dia dah buat. Dalam kes ni, Einstein tambah satu pemalar yang dipanggil Pemalar Kosmologi (Cosmological Constant, yang diambil dari huruf Greek Lambda).

Setelah memasukkan pemalar tu, Einstein dapat apa yang dia hajati, iaitu
model alam semesta yang tak berkembang (menurut pandangan saintis pada masa
tu).

Namun begitu, Edwin Hubble, seorang ahli astronomi Amerika telah membuktikan
Einstein silap berdasarkan pemerhatian dan pencerapan terhadap alam semesta itu
sendiri. Hal ini juga disokong oleh Alexander Friedmann, seorang ahli fizik dan
matematik dari Russia.

Menurut
Friedmann, pemalar kosmologi yang Einstein cadangkan itu akan membawa kepada
kesan yang berbeza, sekiranya nilai bagi pemalar tersebut adalah berbeza.

Hubungkait Pemalar Kosmologi dan Ajal Alam Semesta

Dengan menggunakan Pemalar Kosmologi (secara mudahnya), saintis boleh
mengira nilai nisbah Ketumpatan Kritikal alam semesta, dan hal ini membawa
implikasi yang agak menarik.

Sekiranya nilai nisbah Ketumpatan Kritikal adalah lebih dari satu, maka alam semesta ini dianggap akan berhenti mengembang, dan akan mula ditarik semula ke dalam akibat graviti. Hal ini dikenal dengan nama Big Crunch.

Ada banyak teori baru yang mengaitkan Big Crunch sebagai permulaan kepada Big Bang, dan ramai saintis bersetuju bahawa alam MUNGKIN terjadi akibat kitaran Big Bang – Big Crunch.

Dia macam anda sedang meniup sebuah belon lalu belon itu pun mengembang, sampai satu tahap anda pun berhenti meniup belon, lalu dilepaskan semula angin yang ditiup itu. Begitulah anologinya. Big Crunch ini digambarkan sebagai satu fasa di mana semua objek dalam alam semesta ini bakal ditarik semula kedalam akibat graviti alam semesta, kes yang serupa dengan kes alam semesta yang mengecut tadi. Cuma, apabila kesemua objek telah mengecut dan termampat, maka (menurut teori terbaru), kemampatan objek ini akan menjadi titik mula kepada Big Bang yang baharu. Hal ini dikenali sebagai Big Bounce.

Situasi yang kedua pulak adalah bila nisbah Ketumpatan Kritikal ni kurang
dari satu, saintis berpandangan bahawa alam ni akan terus mengembang sampai ke
akhir waktu.

Proses ini agak menyedihkan, sebab kalau betul perkara ni terjadi, satu masa
nanti, semua objek dalam alam ini akan menjadi jauh antara satu sama lain
(akibat jarak antara objek samawi yang semakin menjauh), dan dikhuatiri nanti
akibat planet Bumi menjauh dari Matahari, Bumi dan planet-planet yang lain akan
menjadi sejuk beku (akibat kekurangan tenaga haba dari bintang berdekatan). Hal
ini dikenali sebagai Big Freeze.

Model terakhir adalah model andaikata nisbah Ketumpatan Kritikal ini adalah
sama dengan satu (Ketumpatan Kritikal = 1), maka alam ini adalah statik, sama
macam apa yang Einstein teka. Alam ni, kalau ikut konsep universe statik, tidak
mengembang, dan tidak juga mengecut. Maksudnya dekat sini, jarak antara Bumi ke
Matahari adalah akan sentiasa sama, sampai hujung masa.

Namun begitu, Einstein mengakui bahawa pemalar kosmologi dan pengembangan
alam merupakan antara topik yang memang dia silap, setelah dibetulkan oleh
Hubble.

His “biggest blunder”.

Dan sekarang, saintis sedang mencari punca kenapa alam semesta ini
mengembang dalam keadaan yang memecut, dan hipotesis yang kita ada sekarang
adalah alam mengembang akibat dari Dark Energy.

P/s: Sekiranya anda menonton video youtube yang disertakan, salah satu teori,
Big Rip, tidak dimasukkan ke dalam artikel. Hal ini adalah kerana Big Rip
adalah teori baru, dan tidak wujud pada zaman perbincangan Einstein-Hubble
berlangsung.

P/s: Penulis sedar akan kewujudan hari kiamat. Namun begitu, artikel ini sekadar
menerangkan model alam semesta terkini, berdasarkan pengetahuan fizikal semasa
kita.

BACAAN LANJUT:

“Albert Einstein and the origins of modern cosmology”, (2017). https://physicstoday.scitation.org/do/10.1063/PT.5.9085/full/?fbclid=IwAR1CdcFZ3qBbna2CP1wIwr2ttdP73CC7pNNRZ6qsVysuO3fxyC5k2wrtnQU&

“How will the universe end, and could anything survive?” (2015). http://www.bbc.com/earth/story/20150602-how-will-the-universe-end?fbclid=IwAR2McjQQHnTOCgRq9LK1jIR04MbMnT4n240h2rSIJS6Ccw2KCjYvz4qkL6Y.

“Investigating the legend of Einstein’s “biggest blunder”, (2018). https://physicstoday.scitation.org/do/10.1063/PT.6.3.20181030a/full/?fbclid=IwAR3Q0UThQK9ZtcbSIUdjyu_YspXpzQCp-SdufrywNV0N-cXsD5UpbYamykI

“Dark Energy, Dark Matter” https://science.nasa.gov/as…/focus-areas/what-is-dark-energy


Anak Anjing Yang Berumur 18,000 Tahun

Kalau kita tengok gambar anjing ini, mungkin anda menyangka anjing ini seperti sedang tidur. Tetapi hakikatnya anjing yang ditemui di Yakutsk, timur Siberia ini telah mati 18,000 tahun yang lalu ketika usianya dalam sekitar 2 bulan.

Anak anjing itu diawet dengan baik dan sempurna. Bulu mata, hidung dan banyak bulunya masih dalam keadaan baik walaupun telah tertanam puluhan ribu tahun. Seolah-olah anak anjing ini baru sahaja mati. Sebahagian tulang rusuknya terdedah dan punca kematiannya masih belum dapat dikenalpasti. Namun, berdasarkan posisi tubuhnya, anak anjing itu tidak berada dalam keadaan tertekan pada ketika itu.

Pentarikhan karbon (carbon dating) mendedahkan berapa lama anjing ini telah hidup dan ujian genetik mendedahkan jantinanya. Namun, anjing jenis apakah ini masih belum jelas. Ahli genetik menyatakan haiwan itu adalah sejenis serigala. Ataupun, ia boleh jadi anjing terawal dunia. Biasanya tidak susah untuk membezakan antara anjing dan serigala. Banyak data telah diambil daripada haiwan tersebut dan anda mungkin menyangka tidak sukar untuk mengetahui sama ada haiwan itu anjing ataupun seriga. Namun, ianya tidak semudah itu kerana haiwan itu berasal daripada populasi yang terdiri daripada nenek moyang (common ancestor) anjing dan serigala.

Saintis menamakan haiwan itu ‘Dogor’ – perkataan Yakutian yang bermaksud ‘kawan’. Haiwan tersebut masih berada di Rusia. Tulang rusuknya diambil dan dibawa ke Sweden untuk melakukan ujian genetik dengan leih lanjut untuk mengenalpasti kedudukan Dogor dalam evolusi. Seterusnya mengenalpasti dan mendedahkan lebih banyak maklumat tentang tarikh tepat bilakah anjing dan serigala mula berpecah (divergence time) dari nenek moyang yang sama (common ancestor) serta bila dan bagaimana anjing mula menjadi haiwan domestik.

Sebab lain sukar untuk mengkelaskan Dogor ialah haiwan ini hidup sekitar pada waktu berlakunya perpecahan anjing dan serigala. Maka, ia boleh jadi anjing terawal ataupun serigala terawal. Kajian sebelum ini menunjukkan bahawa dua spesis tersebut mula berpecah sekitar 15,000 hingga 40,000 tahun yang lalu. Kita mengetahui ia berlaku pada 15,000 tahun yang lalu kerana penemuan fosil anjing di Jerman. Namun, terdapat fosil yang lebih tua ditemui yang berumur 40,000 tahun yang lalu.

Perihal domestik, bagaimana dan bila anjing menjadi domestik masih belum dapat kesimpulan. Kajian pada tahun 2017 meletakkan garis masa sekitar 20,000 hingga 40,000 tahun lalu yang mana anjing didomestikkan dalam populasi tunggal.

Kajian pada tahun 2016 pula meletakkan sekitar 14,000 tahun yang lalu yang berlaku di dua populasi berbeza iaitu Asia dan Eropah. Disebabkan perbezaan ini, maka sukar untuk menentukan kelas haiwan bagi Dogor. Kelihatannya anjing didomestikkan bermula dari susur jalur serigala yang mula pupus. Sebab itulah sukar untuk menentukan bilakah dan di mana anjing mula menjadi haiwan domestik.

Rujukan:


Perang Nuklear Indo-Pakistan: Shaheen VS Agni

Bab Pakistan dengan India bergocoh ni, depa pada masa sekarang takkan escalate sampai guna senjata nuklear. Keadaan sekarang belum membolehkan kedua pihak guna senjata nuklear depa. Lebih atau kurang hanya akan ada conventional skirmishes di beberapa tempat aje lah.

India dan Pakistan ni bab bergocoh bukan sehari dua ni baru nak bergasak. Depa ni dah bergocoh sejak 1945 lagi. Malaysia pun belum Merdeka masa tu depa dah gaduh-gaduh. Skirmishes ni biasa la. Masing-masing tak nak lepas hegemoni Kashmir terlepas, maka bergaduhlah mereka.

Kali terakhir dua kepala batu ni bergaduh tahun 1999 yang dimana konflik ketika itu dikenali sebagai Perang Kargil. Tapi pertempuran kecil tetap ada dekat garisan kawalan antara kedua negara. Ketika itu, ramai dok kata habislah Indo-Pak akan bantai membantai dengan senjata nuklear depa.

Rilek brader…Polisi nuklear depa tak semudah itu. Depa ni dah puluh tahun gaduh tapi belum capai takat didih konflik sampai nak bernuklear antara satu sama lain. Hangpa kena paham deterrence tu apa. Deterrence ni maksud dia saya ada nuklear sebab jiran saya pun ada maka dia tak boleh la berani-berani nak atomkan saya sebab kalau dia atom saya, saya kasi atom balik.

Pakistan mengamalkan “first strike policy” dan ini hanya berlaku apabila kekuatan angkatan konvensional depa dah betul-betul lumpuh. Sebagai contoh India dah melintasi sempadan Pakistan secara total macam Perang 1971 dan menguasai bandar-bandar utama sementara pasukan konvensional dah hampir capitulated.

Barulah Pakistan akan ambil kira untuk guna senjata nuklear depa. Kira last ditch effort senang kata. Keupayaan Pakistan dari segi persenjataan nuklear adalah bersifat untuk menghapuskan keupayaan serang balas India yang berpegang kepada “no first strike”.

India pulak polisi depa “no first strike use”. Yang ini terbalik. Makna kata India takkan guna senjata nuklear depa selagi musuh tak guna dulu atau depa hanya akan guna senjata nuklear depa bila depa dah diserang. Tetapi polisi ni turut menyatakan yang bila dah kena bantai, India akan serang balas dengan skala maksimum tanpa cengkeram. Makna kata bantai habis-habisan. All out retaliation. Apapun tak tinggal. Kalah jadi abu.

Jadi susah la sebenor-benarnya nak tercetusnya konflik ni sampai tahap nuclear offensive. Stand off mungkin ae tapi tahap exchange mutual destruction tu highly unlikelylah.

Begitulah hakikatnya. Jadi kita kena tunggu lah perkembangan sehari seminggu ni dululah. Benda boleh berubah.


Bad Genius: Bila Meniru Dalam Peperiksaan Di-romanticize-kan Dalam Filem

Filem Bad genius mendapat rating 10/10 daripada aku. Aku suka bagaimana diaorang “romanticize” kan gejala meniru dalam exam. Sebuah genre heist (filem berkisarkan tentang rancangan melakukan sebuah jenayah yang biasanya melibatkan pencurian dan rompakan) tetapi dipersembahkan daripada sudut yang sangat dekat dengan jiwa kita penonton.

Sebelum ni kita layan filem heist, kita tak dapat related dengan diri kita. Yalah, siapa sini pernah rompak bank bukan? Siapa sini penah pecah masuk penjara kan?

Tapi kita semua, kebanyakannya pernah meniru sama ada berjaya atau tidak dalam exam. Kebanyakanlah. Padahal masa meniru tu biasa jer. Tapi dengan score musik, lakonan hebat, sinematografi, pace, membuatkan meniru itu menjadi sesuatu yang epik, penuh thrill dan terlihat sangat heroic.

Inilah faktor kenapa ia sangat dekat dengan aku, mungkin juga kalian. Sambil menonton filem ini, aku membayangkan zaman sekolah ketika nakal-nakal dahulu. Bagaimana liciknya ketika peperiksaan, menyeludup nota-nota dan buku masuk ke dalam kelas dan dewan peperiksaan. (Sekarang dah insaf)

Wake up industri filem kita. Tak perlu bajet berbillion nak buat filem menarik. Thailand pun dah tinggalkan kita. Cerita pasal budak nak meniru dalam exam jer pun. Tapi ada banyak mesej dan pengajaran yang cuba diselitkan. Anda hanya perlu skrip yang mantap, pengarah yang hebat dan tentunya, bukan pelakon yang kayu.

Tapi disebalik gejala meniru yang diromantiskan, filem ini sedang menampar pendidikan negara Thai, menyindir tentang bagaimana pendidikan dijadikan lubuk wang (aku bersyukur sebab duduk di Malaysia sebab sekurang-kurangnya sekolah kita tidak berharga puluhan ribu untuk memasukinya. Masih lagi percuma). Atau juga tentang kejujuran yang tidak seimbang. Para penguasa, dan pihak berkuasa dalam industri pendidikan Thailand berusaha untuk membendung ketidakjujuran berlaku pada para pelajar dalam sektor pendidikan Thailand, dalam masa yang sama, mereka sendiri tidak berlaku jujur seperti korupsi.

Tengoklah filem ini kalau nak rasa macam aku. Aku tak senang duduk dalam panggung tadi. Padahal ni bukan cerita seram pun. Tapi rasa thrill yang dipersembahkan dalam genre heist yang ini sangat hebat sehinggakan kau akan automatik bersilat, hampir berdiri, menjerit dan sebagainya.

Dalam tidak sedar, kita sedang bersorak untuk anti-hero atau the real villain dalam filem ini sebenarnya. Trick dan mindgame yang dipersembahkan dalam video ini pun nampak bersahaja, tetapi tampak bijak sekaligus membuktikan kekuatan skripnya.

Padahal kita semua tahu meniru itu jahat dan tindakan kapitalis membuat untung dari meniru itu pun kerja jahat. Tapi inilah kuasa point of view. Kita sedang duduk dalam tapak kasut watak utama watak itu, dan kita sedang meletakkan empati kita pada watak utama secara tak langsung.

Kita harus belajar untuk mengaplikasikan perkara ini dalam diri kita juga. Bukan dalam filem. Bila kita melihat seseorang itu melakukan sebuah jenayah, atau kesilapan. Berhenti untuk terlalu menghukum mereka tetapi cuba letakkan empati kita pada diri watak itu.

Kalau kita boleh bersorak dalam diam untuk watak utama peniru itu selamat dari jenayah dan tindakan dia sebab kita meletakkan empati kita bahawa si watak utama dari keluarga yang susah dan perlukan wang ringgit untuk membantu ayahnya, kita juga boleh melakukannya dalam dunia sebenar.

Tahniah Thailand! Anda berjaya membuat meniru dalam peperiksaan menjadi sesuatu yang sangat epik seperti mana dalam filem ini. Apa-apa pun pengajaran di hujungnya menyimpulkan kepada kita, meniru itu tetap sebuah perbuatan yang salah.

Bagi aku pengajaran dihujungnya mengurangkan sedikit semangat filem heist itu tersendiri. Mungkin juga kerana menghargai budaya sebagai orang Timur, maka tetap ada pengajaran kerana filem heist yang asalnya tidak perlu semua itu.

P.S: Adik-adik semua yang masih bersekolah atau yang sedang belajar di kolej dan universiti jangan cuba tiru trick meniru yang digunakan watak-watak dalam filem ini.


Krim Pencerah Kulit Masyarakat Rom Berusia Hampir 2000 Tahun

Pada Julai 2003,
sekumpulan arkeologis dari Pre-Construct Archaeology menjalankan
kerja-kerja ekskavasi di Tabard Square, Southwarck, London. Ekspedisi ini
berhasil menemukan sebuah kompleks biara Rom yang dipercayai dibina sebagai
dedikasi kepada Dewa Mars Camulus sekitar tahun 150M. Antara artifak yang turut
dijumpai adalah sebuah prasasti Tabard yang terukir padanya nama awal London,
iaitu ‘Londinesi’ serta beberapa barangan lain seperti mangkuk timah dan
sebentuk kaki bersaiz manusia yang diperbuat daripada gangsa.

Walau bagaimanapun, perhatian arkeologis tertarik kepada satu lagi penemuan yang diperkirakan antara penemuan paling signifikan di Britain sejak 10 tahun dahulu (1993-2003) – sebuah bekas berhias sekitar 6 atau 5cm besar yang diperbuat daripada timah.

Ketika memberi perincian tentang bekas ini, seorang kurator di Muzium London yang bernama Francis Grew berkata, “Bekas ini memiliki kualiti yang sangat tinggi. Penutupnya muat dengan sempurna sekaligus menjadikannya bersifat kedap air dan menjamin isi kandungannya. Pemilik bekas ini pasti berlatarbelakangkan bangsawan dalam kalangan masyarakat Rom. Ini kerana bahan buatannya adalah daripada timah, suatu bahan logam yang sangat berharga pada waktu itu.”

Namun, bukan bekas
itu yang menjadi tumpuan utama dalam kalangan penyelidik, sebaliknya kandungan
di dalamnya iaitu krim pencerah kulit. Tambah mengejutkan, krim pencerah kulit
itu masih lagi terpelihara dengan baik hinggakan ketika arkeologis membuka
bekas tersebut semasa awal penemuan, mereka semua hampir ‘laluk’ dek baunya
yang begitu menusuk hidung. Seperti ulasan pengarah Pre-Construct Archeology
iaitu Garry Brown terhadap barang kosmetik purba ini, usianya yang
menjangkau hampir 2000 tahun merupakan satu rekod arkeologi.

Lebih daripada
itu, krim pencerah kulit ini turut ditemukan bersama cap jari penggunanya!
Menurut para analisis, cap jari ini dapat membantu mereka meraih maklumat
lanjut tentang pengguna krim berkenaan seterusnya memperhalusi budaya mereka
pada waktu itu. Krim pencerah kulit ini dianalisa secara kimia oleh Richard
Evershed dan pasukannya dari Universiti Bristol.

Hasil kajian yang diterbitkan di dalam Nature pada tahun 2004 mendapati ia diperbuat daripada lemak haiwan (lembu atau kambing), kanji yang terhasil dari akar dan bijirin yang direbus, serta sejenis mineral dioksida yang dipanggil sebagai mineral citeriterit. Bahan-bahan ini membuatkan tekstur krim berkenaan selesa untuk disapu pada kulit. Para penyelidik juga berhasil mencipta semula krim ini dengan menggunakan bahan-bahan segar.

Lokasi penemuan krim pencerah kulit ini membuatkan para penyelidik pada awalnya memperkirakan bahawa ia adalah sapuan bagi tujuan perubatan atau sapuan bagi tujuan ritual keagamaan, sebelum mereka kemudiannya mendapati bahawa ia adalah krim penjagaan kulit. Kaum wanita Rom sememangnya diketahui sangat menghargai kulit yang putih dan mulus. Oleh kerana itu, penemuan ini membuktikan lagi bahawa kebudayaan Rom meraih penerimaan dalam kalangan penduduk di London pada waktu itu – lebih dari sekadar pengasimilasian seni bina. Artifak kosmetik ini kini dipamerkan di Muzium London.

RUJUKAN

2000-Year-Old Roman Face Cream With Visible, Ancient Fingermarks. Museum of Artifacts. https://museum-of-artifacts.blogspot.com/2015/10/2000-year-old-roman-face-cream-with.html

Cara Simpson and Oginia Tabisz. (28 Julai 2003). Roman fingerprints found in 2000-year-old cream. The Guardian. https://www.theguardian.com/uk/2003/jul/28/artsnews.london

Nicole Callaway. (20 Mei 2018).
Scientists Amazed to Discover 2000-Year-Old Face Cream Still Containing Last
Finger Imprints. Ancient Origins.https://www.ancient-origins.net/artifacts-other-artifacts/scientists-archaeologists-discover-roman-face-cream-canister-021911


Teori Perubahan

Kisahnya bermula semasa saya masih lagi belajar di SMS Hulu Selangor, semasa saya di Tingkatan 4. Pergolakan politik pada waktu itu telah menyebabkan penghasilan teori ini, hasil daripada sesi brainstorming bersama rakan-rakan. Dicatat dan dikompakkan semasa Tingkatan 5, awal bulan 3/2013.

Teori Perubahan
Evolusi–>Revolusi–>Reformasi–>Output (Stabiliti/Anarki)

Adapun saya ingin menceritakan sedikit sebanyak tentang teori ini. Mengenai bagaimana halnya seorang manusia mengubah kedudukan masyarakat dan organisasi sesebuah tamadun secara total.

Diceritakanlah sebuah tamadun negara bangsa itu tidak mampu untuk membawa kebahagian sosial dan politik. Maka, bagaimanakah caranya untuk mengubah sistem ini? Ia bermula dengan tunas perubahan ini dahulu iaitu evolusi, evolusi pemikiran.

EVOLUSI

Evolusi pemikiran tak memerlukan ramai orang. Hanya satu sudah memadai. Seorang manusia primer, waima yang masih hidup ataupun sudah mati. Sesuatu perubahan tidak akan berlaku sekiranya tiada minda yang berevolusi. Secara umumnya, menjelang umur 20+ golongan ini sudah mula menunjukkan kematangan akal. Ada dua pemangkin yang mampu mempercepatkan proses evolusi pemikiran.

Pemikiran Saintifik
Kesengsaraan

Berkenaan pemikiran saintifik, saya ambil teori ini berdasarkan teori sastera tempatanSBP4L, iaitu Sistem Bersepadu Pemikiran 4 L (Mohamad Mokhtar Hassan, 2005, hal. vii).

1. Luhur: melahirkan manusia yang taat pada agama dan kod moraliti
2. Lahir: melahirkan manusia yang berpotensi untuk menjadi manusia super dari segi pemikiran
3. Logik: melahirkan manusia yang mempu berfikir dengan logik dan tajam daya penaakulannya.
4. Lateral: melahirkan manusia yang mampu empati dengan alam seterusnya dizahirkan dalam bentuk seni dan abstrak
Secara teorinya, pemikiran saintifik sudah cukup untuk membina tunas perubahan ini tetapi saya dapati bahawa proses ini selalunya dipercepatkan lagi oleh kesengsaraan hidup. Kesengsaran kehidupan menolak potensi pemikiran saintifik seseorang ke tahap yang lebih ekstrem melalui penstrukturan id, ego dan super ego seseorang manusia dengan lebih efisien. Contohnya:-

Nabi Muhammad
-yatim piatu sejak kecil (kesengsaraan)
-benci amalan jahiliah, sering berkhalwat mencari kebenaran (pemikiran saintifik)

Siddharta Gautama
-amalan kasta, dilarang berinteraksi dengan dunia luar, dimanjai kemewahan (kesengsaraan)
-mengembara mencari kebenaran (pemikiran saintifik)

Kedua-dua tokoh di atas telah berjaya membawa perubahan yang sangat besar dalam kalangan masyarakat mereka.

Tugas manusia primer ini tak lain tak bukan adalah menyampaikan ideologi mereka. Disebabkan rata-rata daripada mereka ini berkebolehan dalam diplomasi, maka tugas ini menjadi senang ibarat garam yang larut dalam air. Sekali larut, kesemuanya tersebar rata . Dari mulut ke mulut, ideologi ini tersebar dan menjangkiti manusia lain bak pandemik. Hasil daripada kejadian ini sekelompok kecil manusia yang sudah berevolusi mulai wujud.

REVOLUSI

Setelah ramai manusia yang mengikuti manusia primer, maka mereka akan memasuki fasa seterusnya iaitu fasa revolusi. Revolusi adalah proses mengevolusikan pemikiran manusia secara besar-besaran. Adapun revolusi ini terbahagi kepada dua jenis iaitu revolusi radikal dan revolusi senyap.

Revolusi Senyap: Suatu titik perubahan yang bermula secara senyap, memerlukan masa yang lama dan diakhiri dengan kemenangan yang efisien. Keupayaan intelek dan emosi yang digunakan adalah tinggi dalam kalangan masyarakat. Contoh kes:- pemodenan negara Korea Selatan dan Turki, khususnya selepas kemenangan parti AKP.

Revolusi Radikal: Suatu titik perubahan yang bermula yang tampak dan jelas, memerlukan masa yang sekejap untuk viral dan pengakhirannya tidak diketahui menang atau tidak, efisien atau tidak. Keupayaan emosi yang digunakan adalah tinggi. Contoh kes:- revolusi Mesir.

Revolusi senyap adalah revolusi yang berjaya, sedangkan revolusi radikal tak semestinya berjaya selain sukar dikawal.

REFORMASI

Setelah berlakunya revolusi, maka perubahan besar akan mula dilakukan oleh ketua revolusioner ataupun manusia primer. Reformasi ini merangkumi keseluruhan masyarakat dan negara. Reformasi juga akan sentuh beberapa perkara sensitif seperti dasar negara dan perlembagaan sebagaimana reformasi pendidikan mahupun ekonomi. Pengakhiran reformasi adalah OUTPUT. Sama ada kita akan dapat stabiliti ataupun anarki.

KESIMPULAN

Sedarkah anda, penerangan saya mengenai evolusi adalah yang terpanjang dan reformasi yang terpendek? Bagi saya, evolusi pemikiran itu sangat penting. Perubahan ini tak akan berlaku kalau tiada evolusi pemikiran. Kalau kita tengok masyarakat sekarang, lebih ramai yang suka maki pemimpin-pemimpin negara, tak kurang juga menimbulkan spekulasi ekonomi dan politik. Pembaca-pembaca sekalian, mereka inilah orang-orang yang menyedihkan kerana secara tak langsung mereka telah meranapkan Malaysia dalam diam. Duri dalam daging. Mereka ini jugalah yang akan menyumbang kepada revolusi radikal, di mana saya anggap tidak bagus.

REVOLUSI yang wujud kerana EMOSI SEMATA-MATA adalah revolusi yang tidak matang. Sekiranya kita tak suka dengan dasar kerajaan sekalipun, bangkanglah dengan fakta, bukan dengan emosi. Melainkan anda mahu melihat Malaysia hancur, terpulang kepada anda. Melalui sistem revolusi senyap, bukan sahaja keamanan akan dapat dicapai, malah kita juga mampu membawa masyarakat ke arah Wawasan 2020 dengan mewujudkan masyarakat yang matang, demokratik, bermoral dan beretika. Emosi semata-mata akan membawa kepada kebinasaan sedangkan emosi yang dipandu dengan akal fikiran akan membawa kepada keharmonian sejagat. Revolusi senyap juga akan membawa kita kepada reformasi yang lebih bagus dan diakhiri dengan output stabiliti.


Kemorosotan Bola Sepak Negara

Bila mana kita mendengar cerita sedih yang melanda sukan bola sepak Malaysia, tak kira sama ada di dada akhbar atau di kaca televisyen, pelbagai rasa bercampur baur. Nak marah ada, sedih pun ada. Persoalan sekarang ini, salah siapa?

Jika anda kata salah pemain, mereka bersalah kerana tidak mempunyai kemahiran tinggi atau terlalu selesa dengan apa yang ada. Namun, ini hakikat yang kita terpaksa telan. Ya, mereka berbakat dan ini diakui oleh ramai jurulatih atau bekas pemain luar. Tetapi apakah mereka ada kesungguhan untuk berjaya selain di Malaysia? Apakah mereka ada keazaman untuk memperbaiki kualiti sedia ada demi karier mereka dan bola sepak negara? Mereka boleh saja beralasan mereka dibelenggu masalah kewangan atau mengikut taktik jurulatih tetapi itu masih tidak menutup dua aspek yang membelenggu pemain kita.

Jika anda kata salah jurulatih, jurulatih juga bersalah kerana masih mengikut taktik statik dan tidak mahu beradaptasi dengan evolusi taktik bola sepak di serata dunia. Mereka menganggap evolusi taktik tersebut tidak ada kena-mengena dengan diri mereka padahal evolusi ini bukan saja mempengaruhi pembangunan kualiti pemain tetapi juga pembangunan kualiti mereka sebagai jurulatih. Jurulatih yang baik tidak akan membiarkan kualiti anak buah mereka statik, mereka akan berusaha memperbaikinya demi memastikan karier pemain tersebut terus utuh dan keputusan pasukan dapat diperbaiki. Namun sekiranya kualiti jurulatih tidak mengikut standard, maka yang menjadi mangsa ialah kualiti permainan sekaligus mempengaruhi sentimen dalam dan luar padang.

Jika anda kata salah persatuan, ya mereka juga bersalah. Mereka punya hala tuju bersifat jangka pendek, tidak bertanggungjawab dari segi kewangan dan tidak mahu mengubah budaya pengurusan organisasi mereka. Budaya pengurusan organisasi bola sepak di Malaysia masih lagi bersifat patronage iaitu mengharapkan suntikan kewangan daripada individu-individu tertentu. Dan pihak pengurusan enggan bersifat telus dan tanggungjawab kepada penyokong berkenaan cara mereka menguruskan kewangan dan tidak menyediakan hala tuju jangka panjang persatuan atau kelab. Belum campur lagi isu pengambilan pemain secara tidak sah dan isu gaji yang membelenggu liga setiap musim. Dalam satu laporan FIFPRO tahun 2016, 44% pemain di Malaysia tidak menerima bayaran gaji. Itu satu peratusan yang menakutkan pada zaman dikatanya bola sepak profesional. Pendek kata, pengurusan kelab tahap F sebegini yang merosakkan imej bola sepak negara dan negara secara umumnya.

Jika anda kata salah pihak liga dan FAM, maka mereka juga perlu tanggung sebahagian daripada blame game ini. Peraturan yang tidak jelas, pertikaian melibatkan wang penyiaran, isu bookie dan seumpamanya tak putus-putus mencetuskan kontroversi sepanjang tahun ini. Belum campur lagi isu agihan tiket dan tuduhan bias ke atas persatuan tertentu. Walaupun FAM sudah mempunyai kepimpinan baru dan pihak liga berusaha memperbaiki kelemahan sedia ada, ia akan mengambil masa untuk liga bola sepak negara untuk sampai ke tahap yang dimahukan kita.

Jika anda kata salah peminat, peminat juga kena tanggung beban kesalahan sama. Mereka terlalu keras dalam mengkritik dan menetapkan matlamat tidak munasabah kepada pasukan. Mereka hanya menyokong pada masa senang dan tidak pada masa susah. Walaupun ramai akan kata pandangan saya ini salah tetapi ini satu hakikat yang kita perlu telan. Penyokong kita terlalu berkira dengan pasukan sendiri tetapi tidak pula berkira dengan pasukan luar yang disokong seperti Manchester United dan Barcelona. Penyokong lupa bahawa beza tahap bola sepak pasukan dengan pasukan sokongan mereka ibarat langit dengan bumi.Dan penyokong juga tidak punya komitmen atau minat yang sama dalam memastikan pasukan berjaya.

Sebagai konklusi kepada semua poin ini, saya rasa semua patut dipersalahkan atas apa yang berlaku. Terlalu banyak pemboleh ubah dari semua pihak ini yang menyebabkan bola sepak kita jadi bahan jenaka. Walaupun bola sepak ada membawa berita positif seperti kemenangan Piala AFC Johor Darul Takzim (JDT) tetapi setakat itu saja. Selagi mana tiada perubahan yang bersifat radikal pada semua pihak ini, selagi itulah harapan kita untuk menyaksikan bola sepak kita mencapai kegemilangan seperti pada tahun 50-an sehingga 80-an akan berkubur begitu saja.


Menjadikan Orang Melayu Bangsa Berniaga Mampu Menyelesaikan Isu Perkauman?

Seringkali jika kita memperdebatkan atau membahaskan isu perkauman atau ras di Malaysia. Kita memberikan jalan penyelsaian dengan memaksa seluruh orang Malaysia memiliki budaya, agama dan bahasa yang sama. Begitu juga ada yang menyarankan kepada kita agar menghapuskan sahaja parti politik berasaskan ras dan Kaum. Ada juga turut memberikan solusi dengan kita harus mengikuti Islam yang benar maka segalanya akan hilang.

Namun menurut seorang pakar Bedah Melayu yang progresif yang kini berkelana di Amerika Syarikat Dr Bakri Musa kesemua ini masih belum terbukti keberkesanannya bahkan orang Korea yang berkongsi akan budaya dan warisan yang sama masih ingin bervunuhan sekiranya mereka masih diberikan peluang.

Beliau mencadangkan satu kaedah alternatif yang mampu memupuk ke arah perpaduan tanpa bahasa, budaya mahupun politik iaitu ekonomi! Orang Melayu harus mengambil peluang akan perdagangan dan perusahaan bebas.  Kapitalisme adalah satu bentuk penyelesaian yang berkesan dalam kita berjuang menghadapai masalah perkauman di negara Malaysia.

Menurut beliau, kapitalisme adalah sistem ekonomi yang paling berkesan mengeluarkan barangan dan perkhidmatan juga agen perubahan sosial dan budaya. Cuba bayangkan dengan perniagaan orang Malaysia akan memandang antara satu sama lain bukan melalui kaca mata ras dan budaya akan tetapi sebagai pelanggan , rakan niaga dan sumber modal yang secara tidak langsung melahirkan satu perasaan yang damai dan muhibbah.

Pertumbuhan ekonomi juga dapat digalakkan melalui perdagangan dan perniagaan. Dr  Bakri juga memetik pandangan daripada Benjamin M Friedman di dalam bukunya The Moral Consequences of Economic Growth yang menyatakan pertumbuhan ekonomi akan memacu kepada toleransi yang tinggi dan juga kedermawanan kepada kekurangan.

Prinsip Kapitalis juga hanya melihat wang tanpa mengira apa ras, asal usul dan budaya anda. Anda juga boleh melihat sifat asal orang Melayu yang tidak memboikot penjaja runcit hanya kerana mereka adalah Cina akan tetapi akan berbuat demikian sekiranya mereka menjual barangan yang kurang bermutu.

Saya sendiri di kawasan perumahan saya Bandar Tasik Selatan melihat masyarakat Melayu di kawasan saya memboikot kedai runcit melayu dan memberi barangan di kedai runcit Cina apabila melibat sikap peniaga melayu itu yang sombong dan menyakitkan hati.

Dr Bakri turut mengkritik konsep sosialisme. Kita menyatakan idea inilah yang akan meyatupadukan manusia namun dengan melihat negara lain perkara ini masih belum dibuktikan. Kita setuju akan idea elgitarianisme namun bukan kita sama-sama miskin.

Sosialisme juga tidak mampu menghasilkan barangan dan juga minda orang melayu telah mengaitkan sosialis dengan komunisme atheist bergitu jugan dengan sejarah lampau keganasan komunis pada masa darurat. Jika kita memerhatikan kepada Dasar Ekonomi Baru, objektifnya adalah membawa orang Melayu ke arah Kapitalisme supaya orang melayu boleh memainkan peranan aktif di dalam ekonomi.

Dengan aktifnya keterlibatan orang Melayu di dalam perniagaan dan perdagangan, maka mata kita tidak lagi melihat bukan melayu di Malaysia sebagai imigran akan tetapi sebagai bakal klien dan pelanggan.

Perkara ini adalah satu bentuk yang positif di dalam ras kita.  Perkara ini menurut Dr Bakri sudah kita lihat tentang sikap peneroka Felda terhadap orang Cina sekurang-kurangnya di Tanah Besar.

Kita harus melawan sesetengah sikap orang Melayu atau parti Melayu yang masih tertawan dengan sosialisme. Parti Pas contohnya menuduh kapitalisme sebagai bukan islam akan tetapi mereka lupa Nabi SAW adalah pedagang dan kapitalis yang berjaya.

Dr Bakri juga berkata kita seharusnya bersyukur dengan orang melayu yang menerima kapitalis dan pasaran bebas maka melayu tidak lagi merupakan peminggir pasif di dalam ekonomi moden. Hubungan ras juga boleh bertambah baik.

Sebagai contoh jika dahulu terdapat khabar angin bahawa kekurangan bahan utama adalah kesan kenaikkan harga barang dan pnyorokan dikaitkan dengan peruncit Cina yang tamak. Maka dengan bertambahnya bilangan pedagang Melayu, hal ini tidak berlaku lagi.

Lihat juga aroma ras tidak berlaku di dalam krisis ekonomi 1997, kesusahan akibat pemotongan subsidi petrol yang merentas ras. Maka benar menurut Dr  Bakri imperatif ekonomi berjaya memecahkan sempadan ras.

RUJUKAN:

Merdeka Minda Melayu oleh M. Bakri Musa